📕 نووسینەوەی ئاسمان پەڕتووکخانە\n📅 کاتی تۆمارکردن Mar 10 2015 9:26PM\n👁 ئەم بابەتە 8,056 جار بینراوە\nنووسینی: کاوە محەمەد سەفەرنامە ئەم چەند لاپەڕەیە [ زۆرتر... 👁] ✖ ✖ 0 0 ✔ 84% ✍ م.ب. 10-3-2015 21:26:52\n👁 ئەم بابەتە 19,629 جار بینراوە\nرۆژی 12-01-1992 ژمارە سفری رۆژنامەی کوردستانی نوێ [ زۆرتر... 👁] ✖ ✖ 7 17 ✔ 99% ✍ هـ.ب. 14-1-2010 16:38:44


كونسولخانه‌ی ئه‌مریكا: به خه‌مباریه‌كی زۆره‌وه یادی قوربانیانی شاڵاوی ئه‌نفاڵ ده‌كه‌ینه‌وه\n2019-07-31 [07:00 AM]\nكونسولخانه‌ی ئه‌مریكا له هه‌ولێر رایده‌گه‌ێنێ، به خه‌مباریه‌كی زۆره‌وه یادی قوربانیانی شاڵاوی ئه‌نفالی رژێمی سه‌دام ده‌كه‌ینه‌وه له دژی خه‌ڵكی بێ تاوانی بارزانی له ساڵی ١٩٨٣ كه بووه ھۆی كوشتنی ھه‌زاران كه‌س له خه‌ڵكی كورد .\nئه‌مرۆ چوارشه‌ممه كونسولخانه‌ی ئه‌مریكا له هه‌ولێر له هه‌ژماری تایبه‌تی خۆیدا له تۆڕی كۆمه‌ڵایه‌تی فه‌یسبووك رایگه‌یاند: به خه‌مباریه‌كی زۆره‌وه یادی قوربانیانی شاڵاوی ئه‌نفالی رژێمی سه‌دام ده‌كه‌ینه‌وه له دژی خه‌ڵكی بێ تاوانی بارزانی له ساڵی ١٩٨٣ كه بووه ھۆی كوشتنی ھه‌زاران كه‌س له خه‌ڵكی كورد .\nهه‌روه‌ها ده‌شڵێت: ویلایه‌ته یه‌كگرتووه‌كانی ئه‌مریكا پابه‌ندبوونی خۆی دووپات ده‌كاته‌وه بۆ ھه‌موو گه‌لی عێراق و ھه‌رێمی كوردستان بۆ ڕێگریكردن له دووباره‌بوونه‌وه‌ی كاره‌ساتی له‌م جۆره و دڵنیایدان به داھاتوویه‌كی ئارام و دیموكراتی و گه‌شه‌سه‌ندوو بۆ عێراق .\nله 31ی ته‌مووزی 1983 و له رۆژێكی وه‌كو ئه‌مڕۆ رژیمی له‌ناوچووی به‌عس هه‌شت هه‌زار كه‌سی له بارزانیه‌كان ده‌ستگیر كردو سه‌رنگوومی كردن كه هه‌موویان پیاو و گه‌نج بوون.


ئەبوبەكر حەسەن/ فەلسەفەو بەرەنگاری\nگوتار وەك سیاسەتی حەقیقەت\n"J'espère que la vérité de mes livres est dans l'avenir"\nفوكۆی سیاسی، ئەم دەربڕینە دەیەوێت ڕەفتارێك بنوێنێت، ڕەفتاری مرۆڤ و هاوڵاتییەك، كەسێك دەیەوێت چەمكی ڕوناكبیرێكی تایبەت تیۆریزە بكات. سەرباری ئەمەش، فوكۆی سیاسی گوزارشت و دەربڕینێكە دەیەوێت وەك ڕەهەندێكی هەمیشە چالاك و ئەكتیڤی بیركردنەوە دەركەوێت، لە كوێدا؟ لەو شوێنەو لەو جێگایەی هەموو گوتارێك، هەموو ئەقڵانییەتێك، هەموو بەركەوتن و دەرگیربوونێك لە گەڵ حەقیقەتدا، هاوشان و بە یەكداچووە لە گەڵ فۆرمێكی دەسەڵاتدا، دیسانەوە دەرخستنی ئەوەی كەگوتار وەك ئەوەی هەیە، سیاسەتی حەقیقەتێك مانێڤست دەكات. فەلسەفە وەك ئاركیۆلۆژیا، كارتۆگرافی و نەخشەی ئەم سیاسەتەیە، كەواتەڕەسمكردنەكە بێكاریگەری نابێت لە كایەی سیاسەیێكی كاریگەردا. (لە ناو گوتاردایە كە، دەسەڵات و مەعریفە یەكتر دەنەخشێنن). ئەوەی كە ڕاستییە لە ناو گوتارە شیكاركراوەكانی میشێل فوكۆدا، هەمان ڕاستییە كە خودی فوكۆ وەریگرتووەو بەریكەوتووە. شیكاری و شیكردنەوەی گوتارەكان ئەكتێكی سیاسییە، ئەكتێكی سیاسی وەك لاوازكردن و تەنكردن و فشۆڵكردنی هێڵەكانی بە مەعریفەوە، هەستاندنەوەی بە ئاگاهێنانەوەی ناكاوی و پەلەكردنەكانێتێ : ئەو هەڵوەشاندنەوەو تێكدانە تیۆرییانەیكە، لە ناو فۆرمیولەبوون و شكڵبەندییە گوتارییەكاندا پێی هەڵدەسێت، ەەك بابەت و ئۆبژێیەك وەریدەگرێت، ئەمە كردەیەكی پراتیكیانەی بەرگرییە لە ناو خودی ئەم هەڵوەشاندنەوەو وێرانكردنەدس. تیۆریزاسیۆن و تیۆریزەكردن لە هەمانكاتداو بە جیانەكراوەیی بەرگرییەكی پراتیكییە. تیۆرو پراییك لێكجیانەكراوەو دانەبڕاون. ئاركیۆلۆژیا نە مەعریفەیەو نە دەسەڵات، Ni un savoir ni un pouvoir.\n بەڵكو دەزگاو میكانیزم و دیسپۆزیتیڤێكی تیۆری-ئەكتیڤی ئامادەیە كە، خۆی لەو زەمینەدا نیشان دەدات، كە گوتارێك وەزیفەی خۆی بەیان دەكات. دیسكۆرسێك كاردەكات. ئەمەش لە پاش ئەوەی ئێمە ئەوە دەستینشان دەكەین لە كوێدا ئێمە ڕەنگە نەتوانین بیربكەینەوەو كردارێك بنوێنن، كارێك بكەین وەك ئەوەی ئەم گوتارە بانگێشتمان دەكات، یان ناچارمان دەكات بۆ كردن و نەكردنی. بیركردنەوەی فوكۆ سەختە بۆی چاوەڕوانی دەرئەنجامی سیاسی لێبكرێت. بەڵام لەو چركەساتەی كە دەمانەوێت مێژوویەك دروست بكەین مانایەكی هەبێت، هەڵگری مانایەك بێت، بكارهێنان و بەكارخستنێك، كارایی و كارتێكردنێكی سیاسییانە، ئێمە ناتوانین بە كۆنكرێتی و بە مەلموسی ئەنجامی بدەین تەنیا لەو هەلو مەرجەدا نەبێت كە، ئێمە پئوەی گرێدراوین. بە شێوازێك یان شێوازێكی دیكە، بە خەباتكردن لەو مەیدانەدا. هاتنە ناوەو تەداخولكردنی فەلسەفی ڕێنماییكراوە، ئەمەش لە ناو كتوپڕیی و ناكاوییەكەیدا، لە ناو بەتەنگەوەهاتنێكی كردەیەكی خێراو كتوپڕ. پێویستە هەڵگری گوتارێكی ڕاستەقینە بێت تا ئەو ئاستەی كاراو كاریگەر بێت لە ڕوی سیاسییەوە، واتە خۆی پێك بێنێت لە ناوەوەو لە هەناوی سیاسەتی گشتی حەقیقەت، سیاسەتێكی گشتی حەقیقەت كە، هەموو كۆمەڵگەیەك بەرهەمی دێنێت. بەڵێ بە یەكداچوونێكی دەرەكییانە ژە نێوان فەلسەفەو كاریگەریی و كارایی فەلسەفە بوونی هەیە، پێشچاوخستنەكانی فەیلەسوف بە شێەەیەكی سیاسی مۆتیڤكراوە، لە ڕووی سیاسییەوە بونیادنراوە، لە ڕووی سیاسییەوە ئامادەكراوە، ئەو ناتوانێت سێ جاران خۆی بە سیاسی بكات چوونكە گوتار بە شێوەیەكی گشتی شوێن و جێگای دەسەڵاتە، شوێن و جێگاو ڕێگای حەقیقەتە، ئەمەش ئەو شتەیە كە، بە دەقیقی ئاركیۆلۆژیا بینای كردووە. خۆسازدان و ئامادەیی فكری فوكۆهەلومەرجی سەركەوتنە ستراتیژییەكەیەتی. زۆربەی جاران ئەم سەركەوتنانەی فوكۆ دووربووە لە تێكستەكانییەوە،مێژوی شێتی و چاودێری و سزاكەی،\nL'histoire de la folie et Surveiller et punir,\nدوو كاری زۆر تەكنیكی، تا ئەو شوێنەی قسەو باس لە ئێستا و بارودۆخی ئێستا ناكەن . بەڵام ئەو دوو تێكستە توانرا وەك بابەتی بگرەوبەردەو كێشمەكێشمی سیاسی ببینرێن. گوتاری فەلسەفی گرنگی و چڕبوونەوەیەكی ستراتیژی و تەكتیكیشی هەیە، ئەمەش لەو ڕێوشوێنەدا كە، نەیاریی و بەركەوتن و ململانێ مومكینە. فوكۆ وای دەبینێت لە كۆمەڵگەیەكی وەك كۆمەڵگەی فەرەنسیدا، ئەركی ڕاستەقینەی سیاسەتڕەخنرگرتنە لە گەمەو یاری ئەو دەزگایانەی خۆیان وەك بێلایەن و سەربەخۆ دەردەخەن، ڕەخنەكردن و پەلاماردان و هێرشكردنە سەریان بە شێوازێك زەبروزەنگ و توندوتیژی سیاسی لەوێدا وەك لێڵ و تاریك و خۆڵەمێشی مومارەسەی خۆی دەكات ، پێویستە ماسك و دەمامكی لەسەر هەڵبدرێتەوە، بتوانین دژیان خەبات بكەین. فەلسەفە پارێزگاری لە ئیمكانی كردەو ئەكتێكی سیاسی دەكات. لە زیندان و بەندیخانەكانی فەرەنسادا كتێبەكانی میشێل فوكۆ دەخوێنرانەوە، جموجوڵ و دەنگ بەرزكردنەوەو ناڕەزایی بەرانبەر هەلومەرجی زیندانییەكان هەڵكشا\n"، حەقیقەتی كتێبەكانم لە ئایندە دایە"


2018-02-14 [07:43 AM]\nسەرتا من كەسێكی نیمچە نەتەوەپەرستم، بەلای منەوە خەلكی (توركیا و ئێران و عێراق و سوریا) دوژمنی ھەمیشەیی و نەگوڕی گەلی كوردن، ئینكاری لە دڕندەیی ئەم سێ ولاتە ناكرێت بەرامبەر بە كورد، بەلام ناكرێت ھەموو پەیوەندیەكانمان لەگەل ئەم وڵاتانە بپچڕێنین، چونكە ئێمە چوار رێگامان ھەیە و ھەموو ڕێگاكان بەدەست ئەم چوار وڵاتانەوەن، ئێمە نە خاوەنی بەندەری هامبانتوتاین و نە بەندەر عەباس و جەیھانمان ھەیە و شیمالی ئیمەش لە شیمالی ئێران ناچێت تا لە رێگایەوە بەبێ گوێدانی ئابلوقەی نێودەولەتی ئاڵوگوڕی بازرگانی لەگەل رووسیا بكەین ، ئەگەر بمانەوێت بژین، دەبێت ھەندێك ڕابردوو لەبیر بكەین بۆ ئەوەی بتوانین داھاتوو بنیات بنێین.\nمن پێموایە بژاردەی پچڕاندنی ھەموو پەیوەندیەكان لەگەل توركیا، ئامانج لێدانە لە حكومەت، ئەوان دەزانن توركیا نەبێت، ئەم روبعە موچەیەش نابێت، ئەوكات دەتوانن لە سەرشەقامەكان زیاتر بقیژێنن و بیلێنەوە "عەباااادی عەباااادی".\nبەلێ تورك دوژمنی كوردە و كوردیش دوژمنی ئەو، جیاوازە لەوەی توركیا و كوردستان ڕێكەوتنیان ھەیە و لە بەرژەوەندی ھەردوولایە و دەیانەوێ وەك دوو قەوارەی ھاوسێ پەیوەندیان ھەبێت نەك لەسەر ئەساسی نوكەری كردن بۆ یەكتری...


هه‌زاره‌ها سه‌رباز به‌شداری هه‌ڵمه‌تێکی ئاسایشی شاری به‌غدا ده‌که‌ن\nده‌یان هه‌زار سه‌ربازی عێراقی و ئه‌مریکی ڕژاونه‌ته ناو به‌غداوه و به‌شداری هه‌ڵمه‌تێکی ئاسایش ده‌که‌ن به مه‌به‌ستی گه‌ڕان به شوێن یاخیبواندا.\nسه‌ربازه‌کان به تانک و زرێ پۆشه‌وه به ناو شاره‌که‌دا بڵاوبونه‌ته‌وه و خاڵی پشکنینیان داناوه. ئه‌م هێزه سه‌ربازییانه هاوکاتیش له لایه‌ن هێزی ئاسمانیه‌وه پشتگیری ده‌کرێن.\nهاوکاتیش سه‌رۆک وه‌زیری عێراقی نوری ئه‌لمالکی فه‌رمانیداوه به درێژه‌پێدان به بڕیاری قه‌ده‌غه کردنی هاتوچۆی ئۆتۆمبیل له کاتی نوێژی هه‌ینی‌دا. ئه‌مه‌ش به‌هۆی ئه‌وه‌ی پێشتر یاخیبوان له‌و کاتانه‌دا ژماره‌یه‌کی زۆر هێرشیان ئه‌نجامداوه.\nله کاتێکدا که ئۆپه‌راسیۆنه‌که‌ی ڕۆژی چوارشه‌ممه له ئارادایه، به‌ڕێز ئه‌لمالکی گوتی ئه‌و ئاماده‌یه ووتوێژ له‌گه‌ڵ هه‌ندێ له گروپی یاخیبواندا بکات که ئاماده‌ن به‌شداری پرۆسه‌ی سیاسی ووڵاته‌که بکه‌ن. به‌ڵام گوتیشی ئه‌و دانوستاندن له‌گه‌ڵ ئه‌و که‌سانه‌دا ناکات که ده‌ستیان خوێناوییه و به واتایه‌کی دیکه ئه‌وانه‌ی که به‌شداری هه‌ڵمه‌ته‌کانی کوشتنکاری و سه‌ربڕینیان کردووه.\nسه‌رباری توندکردنی ئاسایش، پۆلیسی عێراقی ده‌ڵێن ئۆتۆمبیلێک له به‌غدا ته‌قیوه‌ته‌وه و له ئاکامدا دوو که‌س کوژراون و شه‌ش که‌سی دیکه بریندار بوون.\nله به‌سره‌ی باشوری ووڵاتیش، کۆمه‌ڵێک که‌س ئاگرییان به‌رداوه‌ته به‌شێکی قونسوڵخانه‌ی ئێرانی له‌و شاره. زۆربه‌ی به‌شداربوانیش لایه‌نگرانی مه‌لایه‌کی ئاینی شیعه‌ی ناوخۆ بوون و واپێده‌چێت له به‌رامبه‌ر به‌رنامه‌یه‌کی ته‌له‌فزیۆنی ئێرانی توڕه بووبن و ناڕه‌زاییان ده‌ربڕی بێت که تیایدا سوکایه‌تی به‌و مه‌لایه کراوه. تاوه‌کو ئێستاش که‌وتنه‌وه‌ی هیچ قوربانیه‌ک له ئاکامی ئه‌و ڕووداوه ڕانه‌گه‌یه‌ندراوه.\nهاوکاتیش، ڕێبه‌ری نوێی گروپی تیرۆرستی ئه‌لقاعیده له عێراق، ئه‌بو حه‌مزه ئه‌لموهاجر، به‌ڵێنی داوه به هه‌ق سه‌ندنه‌وه‌ی کوشتنی ئه‌بو مه‌سعه‌ب ئه‌لزه‌رقاوی ڕێبه‌ری پێشووی گروپه‌که.


هێرشێک لە پارتییەوە: بۆچى زمان لە دەمتاندا نەبوو کاتێک هێرشکرایە سەر نوسینگەی سیستانی\n2020.10.17 - 15:40\nفراکسیۆنى پارتى لەپەرلەمانى عێراق هێرش دەکاتە سەر ئەو لایەنانەى کە بارەگەى لقى پێنجى حزبەکەیان لەبەغدا سوتاند و دەڵێت، "بۆچى زار لەدەمتاندا نەبوو کاتێک هێرشکرایە سەر بارەگاکەى سیستانی".\nئارام باڵەتەیی، وتەبێژى فراکسیۆنى پارتى دیموکراتى کوردستان لە پەرلەمانى عێراق لە تویتێکدا (17ى تشرینى یەکەم 2020) ڕایگەیاند، "کاتێک لەلایەن کەسانى نا عێراقیەوە هەڵکوترایە سەر بارەگاى عەلى سیستانى، زمانتان لاڵ بوو و وشەکان لەناو دەمتاندا قەتیس بوو، بەڵام کاتێک داواى پاراستنى شاندە دیپلۆماتکارەکان لە دەرچووان لە یاسا دەکرێت ئێتر ئێوە تۆڵەکردنەوەتان دەگۆڕێت".\nوتوشیەتى، "کامەیان گرنگترە، خاوەن فتوا یاخود ئەوانەى کە فتوایان بۆ چەند مەبەستێکى تایبەتى قۆرخکردووە؟ ئایا ئێوە بەڕاستى ئازادن..؟".\nلەکاردانەوەیەکى تردا لەسەر ڕوداوى هەڵکوتانە سەر لقى پارتى لەبەغدا لەلایەن لایەنگرانى حەشدى شەعبیەوە، شوان تەها بەرپرسى لقى پێنجى پارتى لەبەغدا لە لێدوانێکى ڕۆژنامەنوسیدا ڕایگەیاندووە، سکاڵاى یاساى لەسەر حکومەتى عێراق بەرز دەکەنەوە بەهۆى ئەوەى ئاسایشى بارەگاکەى نەپاراستووە.\nئەمڕۆ (شەممە، 17ی تشرینی یەکەمی 2020) لایەنگرانی حەشدی شەعبی بەربەستی ئەمنییان تێپەڕاند و چوونە ناو بارەگای لقی پارتی لە بەغدا و بارەگاکەیان سوتاند.\nخۆپیشاندانی لایەنگرانی حەشدی شەعبی لە دژی لێدوانەکانی هۆشیار زێباری، ئەندامی مەکتەبی سیاسیی پارتییە لەبارەى هێزەکانی حەشدی شەعبی.\nچەند کاتژمێرێک دوای سوتاندنی بارەگای لقی پارتی لە بەغدا لەلایەن لایەنگرانی حەشدی شەعبییەوە، هۆشیار زێباری، ئەندامی مەکتەبی سیاسیی پارتی ڕایگەیاند، "حەشد هێزێکی دەستورییە و من هێرشم نەکردوەتە سەری".\nهۆشیار زێباری بە کەناڵی (العهد)ی سەر بە قەیس خەزعەلی وت، حەشدی شەعبی هێزێکی خەباتگێڕ و جیهادكار و دەستورییە، من لە چاوپێکەوتنەکەمدا لەگەڵ کەناڵی (الحرة) هێرشم نەکرووەتەسەر حەشدی شەعبی و شتێکیان بەناوی منەوە وتووە کە من نەموتووە."\nدەشڵێت، "پەیوەندی مێژوویمان لەگەڵ سەرکردەکانی حەشدی شەعبی و تێکۆشەرانیدا هەیە. حەشدی شەعبی دامەزراوەیەکی دەستورییە و نکولی لە هەوڵەکانی ناکرێت لە سەرکەوتن بەسەر داعشدا."\nلەخۆپيشاندانەكانى بەغدا گرژى و پێکدادان ڕویدا و دەيان بريندارى لێكەوتەوە\n2020.10.25 - 16:44\nحەشدى شەعبى: هۆشیار زێبارى کاتێک وەزیرى دارایى بوو ئاسانکاری زۆری بۆ کردین\n2020.10.19 - 22:54


سه‌رۆك كۆمار بەمەبەستى چارەسەرى پرسى مووچە و پێکهێنانى حکومەت پێشوازی له شاندی لیژنه‌ی دارایی په‌رله‌مان ده‌كات\nد. به‌رهه‌م ساڵح سه‌رۆك كۆماری عێراق، ئەمڕۆ سێشه‌ممه ٢٠٢٠/٤/٢٨ پێشوازیکرد له سه‌رۆكی لیژنه‌ی دارایی په‌رله‌مانی عێراق و چه‌ند ئه‌ندامێكی دیكه‌ی لیژنه‌كه.\nله‌و دیداره‌دا سه‌رۆك كۆمار جه‌ختى له‌وه كردەوه كه پێویستە كۆششه‌كان بەو ئاراستەیەبن تاوه‌كو پەلە بکرێت لە دۆسیه‌ی پێكهێنانی حكومه‌ت و پرۆسەى چاکسازى ریشەیى، چونکە بۆ ئەمڕۆمان چاكسازیی بوەتە پێویستییەکى گرنگ و حەیاتى.\nهەر لەو دیدارەدا باس لە لێکەوتەکانى بڵاوبوونەوەى ڤایرۆسى کۆرۆنا کراو سەرۆک کۆمار باسى لەوە کرد تێپەراندنى ئەم قۆناغە پێویستى بەهەوڵ و تێکۆشانى هەموو دڵسۆزانەو، ده‌بێت هه‌موومان به‌یه‌كه‌وه به‌ره‌نگارییان ببینه‌وه و رێگە نەدەین کاریگەرى لەسەر قوت و بژێوی هاووڵاتییانی كه‌مده‌رامه‌ت هەبێت، بەپێچەوانەوە لە پرۆسەى چاکسازیدا ئەبێت باشکردنى ژیان و گوزەرانى ئەوان ئامانج بێت و ناشبێت به هیچ پاساوێك رێگە بدرێت ده‌ست بۆ موچه‌ی فه‌رمانبه‌رانبەران ببرێت و بەتایبەتیش توێژەكانی خوارەوە.\nسه‌رۆك كۆمار لەهەمان دیداردا، باسی له‌وه‌ش كرد كه زۆر گرنگه پشتیوانی لە بەرهەمی خۆماڵی بكه‌ین و داهاتى نیشتمانى بۆ پشتیوانیكردن و باشکردنى بژێوى تێكڕایی هاوونیشتمانیان بێت و پەرە بە تواناى داهاتە نیشتمانییەکانى تر بدرێت تا بتوانرێت بەخۆبژێوی و پێشخستنى وڵات بەتەواوەتى دەستەبەر بکرێت.\nبۆ پرسى هەرێمى کوردستان و حکومەتى فیدراڵ\nسه‌باره‌ت به پرسه هه‌ڵپه‌سێردراوه‌كانی نێوان حكومه‌تی فیدراڵی و هه‌رێمیش له مه‌ڕ داهاته‌كان و یاسای نه‌وت و گاز، سه‌رۆك كۆمار جه‌ختی له‌وه كرده‌وه كه پێویسته په‌نا به‌رینه به‌ر ده‌ستوور و پابه‌ندی یاسای بودجه و به‌ركه‌وته‌كانی و به‌رژه‌وه‌ندی نیشتمانی بین، له پێناو گه‌یشتن به لێكتێگه‌یشتنی هاوبه‌شیش كه مافی سه‌رجه‌م هاووڵاتیان ده‌پارێزێت، و گرنگە بە راشکاوانە پەنجە بخرێتە سەر برینەکان و چارەسەرى ریشەییان بۆ بدۆزرێتەوە.\nبۆ پرسى مووچەى فەرمانبەرانیش\nسەرۆک بەرھەم ئه‌وه‌ی روونكرده‌وه كه موچه‌ی هاووڵاتییانی هه‌رێمی كوردستان وه‌ك سه‌رجه‌م هاووڵاتییانی دیکەی عێراق مافێكی ده‌ستوورییه و نابێت به هۆی سه‌رهه‌ڵدانی ده‌رهاویشته سیاسییه‌كانه‌وه ده‌ستی بۆ ببرێت، هەروەها جەختیکردەوە لەوەى پێویستە بەشێوەیەکى شەفافانە پرسى تەسوییەی دارایی بەڕێوەبچێ بەپێی دەستوور و یاسای بودجە، بەڵام نابێ ئەمە ببێتە مایە دواخستن یا بڕینی موچەی فەرمانبەران.\nسه‌رۆك كۆمار لەدیدارەکەدا ئاماژەى بۆ ئەوەش کرد دۆخەکە قورسە و پێویستى بە ئیرادەى چارەسەرێکى دادپەروەرانەیە و پێویستیشە مووچەخۆران نەکرێنە قوربانى ناکۆکییە سیاسییەکان، دواتر سەرۆک کۆمار ئەوەشى خستە روو، کە  دڵسۆزانی وڵات قبوڵی ئه‌وه ناكه‌ن هاووڵاتییان باجی ناكۆكییه سیاسییه‌كان بده‌ن.


ئه‌ندازیارى تازه ده‌رچوو له‌سه‌ر پرۆژه چۆن بێت!؟\nبه‌و پێیه‌ى ئه‌ندازه یه‌كێكه له بنه‌ماكانى پێشكه‌وتنى شارستانى هه‌ر میلله‌تێك , ده‌ركه‌وتنى سیمایه‌كى جوان و ئه‌ندازه‌یى هه‌ر شارێك خۆشگوزه‌رانى و پێشكه‌وتنى له‌دوایی, ده‌بێته كلتورێك به وه‌رگرتنى فۆرمێكى تایبه‌ت. جا لێره‌دا ئه‌ندازیار كه‌سى یه‌كه‌مه له‌به‌ره‌و پێشبردنى ئه‌و لایه‌نه ئه‌وه‌ش بێگومان به هه‌ولأوكۆشش و زیاتر په‌ره‌دان به زانیارییه‌كان دێته ئاراوه , وه‌ك ئاشكراییه پاش خوێندنێكى چه‌ند ساڵه له كۆلێژ قوتابى ده‌بێته ئه‌ندازیار پاشان تا كۆتایى زۆربه‌ى ئه‌ندازیاران له‌ناو ژیانى پراكتیكى به‌رده‌وام ده‌بێت به‌شێكى كه‌م نه‌بێت كارى كارگیرى یاخود كارێكى تایبه‌ت ده‌كات , ئه‌وه‌ى گه‌ره‌كمه لێره قسه‌و باس له‌سه‌ر لایه‌نه زۆره‌كه بكه‌م واتا ئه‌وانه‌ى ده‌چنه ناو دونیاى پراكتیكه‌وه , هه‌موو رێگایه‌كى دوور و درێژیش سه‌ره‌تاى هه‌یه جا گرینگه بۆ ئه‌و ئه‌ندازیاره چۆن له‌و سه‌ره‌تایه بناغه‌یكى باش دابنێ تا دواڕۆژێكى روونى هه‌بێت , ئه‌و چه‌ند خاڵه خاڵى زۆر گرینگن بۆ به‌رده‌وامى:\n• متمانه به‌خۆبوون فاكته‌رێكى زۆر گرینگى سه‌ركه‌وتنه.\n• به‌حه‌زێكى زۆره‌وه بچیته سه‌ر ئه‌و كاره ئه‌ندازه‌ییه‌ى كه پێت سپێردراوه چونكه زۆر گرینگه بۆ ئه‌ندازیار شاره‌زاى له هه‌موو بواره ئه‌ندازییه‌كان هه‌بێت.\n• باشتره له سه‌ره‌تا به تایبه‌ت یه‌كه‌م پرۆژه وه‌ك ئه‌ندازیارى یریده‌ده‌ر له‌سه‌ر پرۆژه‌كه‌بێت چونكه راسته زۆربه‌ى ئه‌و شتانه به‌شێوه‌ى تیۆرى خوێندراون به‌ڵام هه‌ندێك بڕگه هه‌ن له ئه‌نجامى زۆر كاركردن هاتۆته ئاراوه یا ئێستاش وه‌ك زانست ئه‌و بڕگانه نه‌خوێندراون.\n• ئه‌وه سه‌ره‌راى پابه‌ندبوون به كاته‌كانى ده‌وام بۆ سه‌ر پرۆژه‌كان به‌رده‌وام بوون له خوێندنه‌وى سه‌رچاوه ئه‌ندازییه‌كان و جار جار گه‌ڕانه‌وه بۆ ئه‌و بابه‌تانه‌ى كه خوێندراون . بۆ ئه‌ندازیار زۆر گرینگه كه بتوانێت خۆى له‌گه‌ڵ ئه‌و ژینگه‌یه‌ى كه كارى تێدا ده‌كا بگونجێنێت چونكه له‌گه‌لأ كه‌سانێكى زۆر راى جیاواز مامه‌ڵه ده‌كات هه‌بوونى رێز له نێوان ئه‌ندازیارو لایه‌نى جێ به جێكار كاره‌كه تۆكمه‌تر ده‌بێت ,\n• هه‌روه‌ها هۆشیارى ئه‌ندازیار واده‌كات پڕۆژه‌كه زیاتر بنه‌ماكانى ئه‌ندازه‌ى له‌سه‌ر جێبه‌جێ بكرێ چونكه به‌داخه‌وه زۆر جار به‌ڵێنده‌ره‌كان به‌هه‌ست نه‌كردن به لێپرسراوه‌تییه‌وه‌و به فڕوفێڵ ده‌یانه‌وێ پرۆژه‌كه ته‌واو بكه‌ن لێره‌دا كاره‌كه زوو به‌ره‌و تێكچوون و هه‌ڵوه‌شانه‌وه ده‌چێت ئه‌وه‌ش له زۆر شوێن به‌دى كراوه\n• له‌سه‌ر لایه‌نى به‌رپرس پێویسته به چاوێكى پڕ له ریزه‌وه سه‌یرى ئه‌ندازیاره تازه ده‌رچووه‌كان بكه‌ن هانیان بدات چونكه ئه‌وه‌ش فاكته‌رێكى گرینگه بۆ دروست بوونى متمانه بۆ ئه‌ندازیارى تازه ده‌رچووه‌كه , ئه‌و خاڵه هاوبه‌شه‌و گرینگه‌ى له هه‌موو پیشه‌كان هه‌یه ئه‌ویش ده‌ست پاكییه چونكه به‌ڕاستى په‌تى ناپاكى كورته ئه‌و كه‌سه به‌ره‌و هه‌ڵدێر ده‌بات جا چاو پۆشین له هه‌ر كارێكى نا ئه‌ندازه‌یى كاره‌ساتێك به دواى خۆیدا ده‌هێنێ و له‌وانه‌یه بێجگه له زه‌ره‌رى مادى زه‌ره‌رى گیانیشى به دوواوه بێت , سوود وه‌رگرتن له كه‌موكوڕییه‌كانى ده‌وروبه‌رت یان پرۆژه‌كانى سه‌ره‌تاییت و دووباره نه‌كردنه‌وه‌یان له ئاینده ئه‌مه‌ش هۆكارێكى ترى سه‌ركه‌وتنى ئه‌ندازیاره له دووا رۆژ .\n• به جێبه‌جێ كردنى هه‌موو ئه‌و خاڵانه‌ى سه‌ره‌وه‌و چه‌ندانى تر كه لێره‌دا ئاماژه‌ى پێ نه‌كراوه ئه‌ندازیار پێى به‌ره‌و دووا رۆژێكى گه‌شاوه هه‌نگاو ده‌نێت و پێگه‌ى كۆمه‌ڵایه‌تیشى به‌رز ده‌بێت.


کۆتا دیداری موفەتیش بەرلە کۆچی دوایی | KURDPLAT\nکۆتا دیداری موفەتیش بەرلە کۆچی دوایی\nکوردپلات 2/18/2021 07:50:00 م ليست هناك تعليقات\nمه‌لا حه‌سه‌نی موفه‌تتیش "زانای ئایینی" كە رۆژی 16/2/2021 بە نەخۆشی كۆچی دوایی كرد، ده‌مه‌ته‌قێی شه‌ست و نۆهه‌مینی گرووپی گوڵنار تایبەت كرابوو بە دەمەتەقێ لەگەڵ ئەو زانابەناوبانگەی شاری سلێمانی لەبەر گرنگی چاوپێكەوتنەكە - پەیسەر- دەقەكەی وەك خۆی بڵاودەكاتەوە .\n* مامۆستا مه‌لا مارفی خاوێیی ده‌یگوت: ئه‌و ته‌فسیره‌ی مه‌لا موسته‌فای بارزانی بۆ سووره‌تی فاتیحه‌ی ده‌كرد، هیچ مه‌لایه‌ك نه‌یده‌زانی.\n* ئەگەر عەقڵم هەبێت له‌باره‌ی سه‌یدقوتبه‌وه هیچ ناڵێم، چونكه زۆر به‌لامه‌وه گه‌وره‌یه.\n* یه‌كه‌م كه‌سێك كه له شاری كۆیه ده‌رسی حوجره‌ی پێگوتم دكتۆر فوئاد مه‌عسووم بوو.\n* مامۆستا مه‌لا عه‌بدولكه‌ریمی موده‌ڕیس بۆ هه‌موو كوردێك به‌بێ جیاوازی وه‌ك باوك وابوو له‌و غه‌ریبییه‌ی به‌غدادا.\n* مەلا موسته‌فا پارتی نەبوو سەرۆکی کورد بوو، مەلا موسته‌فا دەیگوت من پارتی نابم من سەرۆکی کوردم.\n* به‌خوا ده‌توانم بڵێم ته‌فسیری سه‌یدقوتب له ناخی حەزرەتی جوبرائیلەوە وەحیەکەی پێدەگات و له‌لایه‌ن جوبرائیله‌وه خراوه‌ته سنگی سه‌یدقوتبه‌وه.\n* شێخ موحه‌ممه‌دی خاڵ له ته‌فسیره‌كه‌ی دا زۆر حه‌زی له ڕیفۆرم و نوێكاریی بووه، به‌ڵام هه‌سته‌كه‌م نه‌یوێراوه بیدركێنێت.\n* ئەمرۆ کە جومعەیە فەقێکان چوون بۆ جومعانەی هێلکە لە سەفرە، بیست و سێیان هێنایه‌وه بۆ حوجرە لە ساڵی 1959، هەر بیست و سێیه‌كه‌مان خوارد.\n* خوا هیدایه‌تی قورئانییه‌كان بدات و فه‌رمووده‌كانی پێغه‌مبه‌ری خوا لای من هێڵی سوورن.\n* دوژمنه‌كانی حه‌زیانده‌كرد مه‌لا موسته‌فا بڕواته كۆبوونه‌وه‌كانییانه‌وه و له ئوتێله پێنج ئه‌ستێره‌ییه‌كان له‌گه‌ڵیان دانیشێ وه‌ك شه‌ره‌فكه‌ندی و قاسملوو و ئۆجه‌لان تا بیكوژن یا ده‌ستگیری بكه‌ن.\n* باوه‌ڕم به فره‌ژنی نییه.\nگوڵنار: مامۆستا گیان وێستگەیەکی تری ژیانت بریتیە لە فەقێ بوونت لە مزگەوتەکەی مەلای گەورەی کۆیە، پێموابێت دەبیت بە فەقێی مەلا نوورەدین یان مەلا مەعسوومی هەورامی؟ باسی ئه‌وه‌مان بۆ بكه.\nموفه‌تتیش: بووم به فه‌قێی مامۆستا مەلا مەعسوومی هه‌ورامی، من لە ئاخجەلەر دەمخوێند مامۆستاکانمان لەگەڵمان دا زۆر خراپبوون، منیش هەڵسام ڕۆیشتم بۆ دەوركردنه‌وه‌ی ده‌رس، پەنجەرەکە لەسەر باخێک بوو لە پەنجەرەی مزگەوتەکەوە بازم دایە ناو باخەکە لەوێوە نیەتم وابوو بچم بۆ کۆیە یەک شتم لەگەڵ خۆم دا نەبرد. پێشتریش ناوبانگی کۆیەم بیستبوو، چونکە مامۆستاکە بیزانیایە دەیکوشتم، گوندێك هەیە پێی دەڵێن شێخ پاڵەوان، لەوێوە ڕۆیشتم چوومە کۆزەبۆرە، لەوێوە ڕۆیشتم چووم بە گوێی چەمی زێ دا بۆ تێبینی و ئاگاداری جووتێک کالەم لە پێدابوو، لە یادەوەریەکەشم دا نووسیومە، لە وەرددا دامەکەند، پێشم پەتی بوو چونكه گۆرەویم لە پێ دا نه‌بوو، دامەکەند لەبەر ئەوەی وەردەکە نەرم بوو دڵم نەدەهات لە پێی بکەم بۆ ئەوەی نەدڕێ، كه دەچوومەوه ناو دڕک و داڵ لە پێم دەکردنه‌وه. كه ڕۆیشتم بە گوێی زێ دا ئێستەش لە یادمە زۆر ترسام، ئاو هەبوو، ئاوەکە لەوەدا نەبوو، لوولی ئەدا هەر لە خۆمەوە سامم لێ دەکرد، دوور دەکەوتمەوە لە زێیەکە هەتا گەیشتمە شوێنێک دارتوویەکی لێ بوو، چوومە ئەوێ دارتووه‌كه‌ش کانیەکی له‌ژێردا بوو، چوومە سەر دارتووەکە تۆزێک تووم خوارد و هاتمە خوارەوە، ڕووم کردە ده‌ورووبه‌ر زانیم دێ نییە، بەس گوتم ئەمە یان هاتوون ئاژەڵ بە خێو دەکەن یان باخ و شتی وایان هەیە، کاتێکم زانی دوو ئافرەت ڕایان دوکرد به‌ره‌و من، منیش گوتم خوایە دەبێ من چیم کردبێت ئەم ئافرەتانە ڕادەکەن بۆلام؟!\nوەڵا کاتێک هاتن گوتیان ئەوە کوڕەکە بۆ بانگت نەکردین، وەڵا سەگ بیزانیایە ئەیانخواردیت و پاشتر بردیانم بۆ مالی خۆیان، ئەو شەوە لەوێ بووم بەیانی ڕەوانەیان کردم بۆ تەق تەق، چوومە تەق تەق پارەشم پێ نەبوو بچم سواری سەیارە ببم، لەوێ عەسکەرێکی عه‌ره‌ب ڕاوەستا جێبێکی پێبوو، گوتم سوارم بکە هەتا دەچینە کۆیە گوتی لە دواوە سواربە، کەسیشی لەگەڵ دا نەبوو هەر خۆی بوو، بەس ئیتر نازانم بۆچی له پێشه‌وه سواری نه‌كردم، له‌وه‌چێ نەیوێرابێت!\nهەرچەند خۆ من مناڵێک بووم، وەڵا ڕۆیشتین و چوومە کۆیە و کەسیش ناناسم، نە باوک نە دایک نە مام نە خاڵ نە خزم نە دۆست، هیچ کەسێک ناناسم ئیلا ئەو خوایە خۆی نەبێ و مزگەوت و فەقێ نەبێ، پارەشم پێ نییە، ڕوومکردە مزگەوتی گەورە و چووم لەوێ من تەسریفی مەلا عەلیم دەخوێند، لەوێ تەسریفی مەلا عەلی مادەیەکی باش بوو، هه‌ندێكم خوێندبوو، وه هەموویشم لەبەر بوو، وەڵا چوومە ئەوێ بە فەقێیان نەزانیم، کاتێک کە گوتیان کاکە چیت دەوێت؟ گوتم: وەڵا فەقێم! گوتیان: لە کوێوە هاتوویت؟ گوتم: لە سلێمانییەوە؟ گوتیان: چی دەخوێنیت؟\nگوتم: وەڵا تەسریفی مەلا عەلی. گوتیان: باشە با مامۆستا بانگ بکەین، مامۆستایان بانگ کرد، مامۆستاكه ئەم دکتۆر فوئادە بوو، مامۆستا مەلا مەعسوومی باوكی خۆی مامۆستای گەورە بوو، دەرسی دەگوت بە مامۆستا مەلا فوئاد و چەند مامۆستای تریش ئێمە وەکو سوختە وابووین لەوێ.\nدكتۆر فوئاد هات و گوتی: چی دەخوێنیت؟\nگوتم: تەسریفی مەلا عەلی.\nگوتی: کوێی لێ دەخوێنیت؟\nگوتم: موعتەلا، پرسیارێکی لێکردم و زانیم.\nگوتی: وەڵا ڕاستە، گوتی: دوای چی دەستت پێ کردووە؟\nگوتم: دوای ئیزهار، گوتی: پرسیارێکی لێکردم لە مەنسوبات، ئەویشم زانی،\nگوتی: وەڵا ڕاستەکەی! گوتی: کاکە فەقێ ناوت چییه؟\nگوتم: فەقێ حەسەن،\nگوتی: خەڵکی سلێمانیت؟ گوتم: بەڵێ خەڵکی سلێمانیم،\nئیتر هه‌ندێ پرسیاری لێكردم له‌كوێوه و بۆچی و له‌گه‌ڵ كێ هاتووم و كوڕی كێم؟ منیش وه‌ڵامم دایه‌وه.\nگوتی: ئەی کوا ئەسبابه‌كانت؟ کتێبت و حیسابت كوا؟\nگوتم: وه‌ڵا هیچم پێ نییە، گوتی: بڕۆن لە ماڵی ئێمە لبادێک و بالیفێک و جاجمێکی بۆ بێنن (له زاری ئه‌وه‌وه گوێم له وشه‌ی بالیف بوو)، ئه‌وانیش چوون ئەم سێ شتەیان بۆ هێنام و دكتۆر فوئادیش دینارێکی دامێ، پاشتر گوتی:\nدەتنێرم بۆ مزگەوتی منارە وەک کوڕی خۆمان، خوا هه‌ڵناگرێ زۆری حورمەت لێگرتم، وەڵا ئیتر ناردمی بۆ مزگەوتی منارە و لە مزگەوتی منارەوە چوومە مزگەوتی حەتک لە مزگەوتی حەتک لەوێ لای مامۆستا مەلا موحەممەدی عەواڵانی بووین و لە خزمەتی ئەودا بووین، دوایی لەگەڵ مامۆستا مەلا حوسێن ناوێك دا ڕۆیشتین بۆ کانی دەربەن، لە کانی دەربەنەوە چووم بۆ گۆمەتاڵ له‌سەر ڕێگەی هەولێر بوو. هەر خۆم چوومە گۆمەتاڵ کاتێک کە چوومه ئەوێ هاوین بوو، چوومە سەر جادەکە، جادەکە خۆڵ بوو، سەیارە دەهات لەوێوە لە هەولێرەوە بۆ کۆیە، دەستم لێڕاگرت و گوتم: ئاو،\nگوتی: وه‌ڵا ئاوم پێ نییە، ئەگەر دێی بۆ کۆیە دەتبەم\nگوتم: نەوەڵا نایەم بۆ کۆیە، وەڵا چووم لەسەر قەبرستانەکە داری لێ بوو، داربەڕووی گەورە پاڵم دا بە دارێکەوە، تومەز خەوم لێدەکەوێت هێنده هیلاکبووم، ئەشیاکانم بە کۆڵمەوە بوو چونكه کتێب و شتی وام کڕیبوو، وەڵا لەوێ کاتێكم زانی گوێم لە دەنگە دەنگ و ورتە ورت بوو،\nیەکێک گوتی: ماوە، یەکێک ده‌یگوت: مردووە!\nگوتیان ئەها هەناسە دەدا، وەڵا ئیتر به هاواری کاکە فەقێ، کاکە فەقێ، زانیان فەقێم چونکە کتێب و شتەکانم پێبوو، خەبەرم بوویەوە،\nگوتم ئاوتان پێیە؟!\nچوون جەوەنە ئاویان هێنا، چونكه لە داركردن دەهاتنەوە و بارەداریان پێبوو، ئەو وەختە دار دەکرا نەوت و شتی وانەبوو، لەوێ جەوەنەیان هەڵواسی بوو بە بارە دارەکەوە هێنایان بێ ئێوە ناخۆش تێر ئاوم خواردەوە.\nئیتر چوومە گۆمەتاڵ لەوێ لە گۆمەتاڵ خەفەتی ئەوە دەخۆم کە بە داخەوە ئا لەو وەختەدا قورئان لەبەر نەدەکرا، دەستوور نەبوو قورئان لەبەر بکرێت، ئەگینا بە شەش مانگ قورئانم لەبەر دەکرد، هەرچییەکەم بخوێندایە دەهاتە بەرم، بڕوات ببێت ده‌بووم بە زانا و خوێنەوارێکی باش.\nئه‌مه لەکوێ؟ لە گۆمەتاڵ دا.\nلە پاش ئەویش ئیتر بە شێوەیەکی ڕێکوپێک من لە گۆمەتاڵ مامەوە، دوایی هاتمەوە چووم بۆ گەڵاڵەی شینکایەتی، لە گەڵاڵە چوومە سەفرە لای مامۆستا مەلا عەبدوڵڵا، ئەویش هەر گەڵاڵەیی بوو بەس ئەو هەر لە سەفرەدا مەلا بوو. ئه‌مه‌ش یاده‌وه‌ریی ئه‌وكاته‌یه بیخوێنه‌وه: (ئەمرۆ کە ڕۆژی جومعەیە فەقێکان چوون بۆ جومعانەی هێلکە لە سەفرە بیست و سێیان هاوردەوە بۆ حوجرەی سەفرە لە ساڵی 1959، هەر بیست و سێیەكەمان خوارد).\nگوڵنار: مامۆستا گیان جەنابت ساڵی 1942 لە دایکدەبیت، مەلا موحەممەدی جەلیزادە (مەلای گەورەی کۆیە) له 1943دا وەفات دەكات، لە دواییش دا جەنابت دەچیتە مزگەوتەکەی ئەو، لەبارەی مەلای گەورەی کۆیەوە چی دەڵێیت؟\nموفه‌تتیش: لەبارەی مەلای گەورەی کۆیەوە ده‌ڵێم: مەلای گەورەی کۆیە بەخەبەر بوو لەو سەردەمە، مەلایەکی هۆشیار بوو، به‌ڵام ئه‌ویش مرۆڤبووه و له‌گه‌ڵ هه‌ندێ شتی دا نیم، مەسەلەن دەڵێت:\nڕەواهـــو دارەقـــوتنی، حەدەسەنا ترمیزی\nهەمووی لە کیـــس ئێمەدا لە تەیارە تا دەرزی\nدەڵێن گوایه ئه‌مه هی مەلای گەورەی کۆیە بووە، من تەشبیهی ئیسلامم کردووە بە سپیدار، سپیدار کە چنارە ئەو چنارە توێکڵەکەت لێ گرتەوە ڕوویه‌كی سپی بێگەردی جوان دەردەکەوێت، منیش دەڵێم ئەگەر ئیسلامیش ئاوا پاکبکرێت تەنها قورئان و فەرموودە دەمێنێت، کە قورئان و فەرموودە مانه‌وه ئیتر نەجاتمان دەبێت لە هەموو شتێکی داهێنراو، تەبعەن کە ئێمە باسی فەرموودەی پێغەمبەر دەکەین (سه‌لامی خوای له‌سه‌ربێت) فەرموودەی پێغەمبەر لەگەڵ قورئان دا بەلای مەلا حەسەنەوە فەرقی نییە، بەس فەرموودەیەکی سەحیح بێت و وما ینطق عن الهوی بێت.\nگوڵنار: مامۆستا ئێستا کۆمەڵێک پەیدابوون پێیان دەڵێن قورئانییەکان، فەرموودەی پێغەمبەر ڕەد دەکەنەوە و پێیان وایە ئێمە تەنها بە قورئان دەتوانین دینداری بکەین دەربارەی ئەوانە چی دەڵێیت؟\nموفه‌تتیش: وه‌ڵا لەگەڵ ڕێز و ئیحترامم دت بۆیان، جیاوازی ئەوان و کاکەییەکان و جیاوازی ئەوان و هەندێک لەو ئایینە ده‌ستكردانه نییه، ناڵێم ئێزیدی ان شاءالله ئەوان وه‌ك ئێزیدی نین، حەزدەکەم لە کەسایەتی پێغەمبەر (سڵاوی خوای لێبێت) تێبگەن، حەزدەکەم یادی ئەو فەرموودەیە بکەنەوە کە پێغەمبەر (د.خ) لە ئەشکەوتی حراء کاتێک کە هاتەوە قسەکەی گێرایەوە بۆ حەزرەتی خەدیجە، حەزرەتی خەدیجە لەوپەڕی ئیحراجی دا بوو، با هەموو عالەمی ئیسلامیی گوێی لێبێت حەزرەتی خەدیجە هیچی بۆ نەمایەوە و تەسلیمبوو، تەسلیمی ئەوەبوو و ئیمانی هێنا بە پێغەمبەر بەس فەرمووی: ان شاءالله خوا تۆ شەرمەزار ناکات، پێمخۆشە ئەو برایانە بیر لەو لەحزە بکەنەوە پێغەمبەر (د.خ) هەموو شتێکیان داپێی ڕازی نەبوو، هەموو شتێکیان داپێی بەڵام ڕێبازەکەی خوای هەڵبژارد، دەبێت ڕیسالەکە بگەیەنێت، پێغەمبەر (د.خ) سەیری ژیانەکەی بکەیت لە حەقیقەتی تێبگەیت دەزانیت ئەو ئینسانە بەڵێ ئینسان بووە، خۆی دەفەرمووێت: من ئینسانێکم وەکو ئێوە کوڕی پیرەژنێکم کە كه گۆشتی له‌سه‌ر به‌رد وشكده‌كرده‌وه و دەمانخوارد ئیتر چ فەرقێکم هەیە لەگەڵ ئێوەدا؟ بەڵام حەزناکەم ئەو برایانەی ئیمانیان هەیە بە خوا و ئیمانیان هەیە بە قورئان وا بیر بكه‌نه‌وه ده‌رحه‌ق به پێغه‌مبه‌ر، ان شاءالله خوا هیدایەتیان دەدات، بەس کەسایەتی پێغەمبەری خوا بەلای منەوە نەک خەتی سوور هیچ خەتێک نییە لە بەین دا و له خه‌تی سووریش سوورتره!\nگوڵنار: لەبارەی شۆڕشی عەبدولکه‌ریم قاسمەوە چ ئه‌زموونێكت هه‌یه، بێگومان بە بیرت دێت، ئەو بیرەوەرییەت چۆن بینی؟ چۆن بیستت؟ سەرنجت چییە لەسەری؟\nموفه‌تتیش:من لە گوندێك بووم پێیان دەگوت ئیلینجاخ لە مەنتیقەی کۆیە، ئەو ڕۆژەی شۆڕشه‌كه کرا 14ی ته‌مموزی 1958 لە ئیلینجاخ بووم لای مامۆستا مەلا صدیق و هات گوتی مەلایینە هەڵسن دونیا بووە بە شامی شەریف، ئیتر عەبدولسه‌لام عارف دەهات بۆ ئەوێ بۆ ئەو مەنتیقانە، عەبدولسه‌لام عارف بە تەیارە هات و چوو بۆ ئەو مەنتیقانە، چووە هەولێر و چووە کوێ و چەند شوێنک گه‌ڕاو ئیتر لە دوایی دا ئەوەبوو تێکچوو لەگەڵ عەبدولکه‌ریم قاسم دا و حاڵەکە ئاوهای لێ هات. بەڵام شۆڕشی ۱٤ی تەمموز بەڕاستی بازێکی باشی دا بە نەتەوەی کورد و مەسەلەی نەتەوایەتی و كێشه‌ی كوردی برده‌پێشه‌وه، ئیعترافی کرد بە ماددەی سێی ده‌ستوور كه عەرەب و کورد پێکەوە هاوبەشن، دووهەم شتی گرنگی شۆڕشه‌كه ئەوەبوو کە موستەفا بارزانی هێنایەوە بۆ عێراق (ڕەحمەتی خوای لێبێت)، ئیتر ئەو وەختە بە ڕاستییەکەی ئێمە هەموومان وه‌ك فه‌قێی سلێمانی لێرەوە هەڵساین وەفدێکی گەورەمان چوو بۆ خزمەتی بارزانی، کە چوو بۆ ئەوێ و لەوێ بینیمان، کە چووین بۆ ئەوێ زۆربووین هەندێکیان هەڵبژارد گوتیان با ئەمانە بچن، من لەوەدا بەرنەکەوتم بە خزمەتی بگەم، بەس لێرەوە چووین بۆلای ئەو چووبووین، لە دوایی دا ئەو خۆی هات بۆ ناو قاعەکە و ته‌وقەی کرد لەگەڵمان دا. به‌ڕاستی ئه‌وه‌ش بۆ كورد زۆر باشبوو.\nگوڵنار: بۆچی گوتت بارزانی ڕەحمەتی خوای لێبت؟\nموفه‌تتیش: لەبەر ئەوەی بارزانی موسڵمان بوو.\nگوڵنار: بەڵام مامۆستا بەشێک لە خەڵکی پێی وایە بارزانی نوێژی نەکردووە و مه‌شرووبی خواردۆته‌وه؟\nموفه‌تتیش: نا وانییە.\nگوڵنار: تۆ چۆن ده‌زانی وا نییه؟\nموفه‌تتیش: وانییە، من مامۆستا مەلا مارف بۆی گێڕامەوە گوتی: تەفسیری سوورەی فاتیحە ئەو بارزانیە کە کردوویەتی بەخوا هیچ مەلایەک به‌وشێوه‌یه نەیکردووە، ئەمە قسەی مامۆستا مەلا مارفی خاوێیە بە منی گوتووە و بە مەجمووعەیەک، مەلا موسته‌فا پارتی نەبوو مەلا موسته‌فا سەرۆکی کورد بوو مەلا موسته‌فا دەیگوت من پارتی نابم من سەرۆکی کوردم.\nواقیعی قسە بکەین باشه، ئەگینا خۆ من هیچ عیلاقە و په‌یوەندییەکم نییە بەوانەوە و پارتیش نیم، له‌م ساڵانه‌ی ڕابوردووش دا پارتییه‌كان هاتوونه‌ته ماڵمه‌وه من زۆر به ساده‌یی و ئاسایی قسه‌م له‌گه‌ڵكردوون، بەڵام بارزانی شەخسیەتێکی گه‌وره‌بوو، بڕواناکەم لە کورددا کەم سه‌ركرده‌ی وا هەڵکەوتبێت.\nگوڵنار: له‌باره‌ی پێشه‌وا قازی موحه‌ممه‌ده‌وه چی ده‌ڵێیت؟\nموفه‌تتیش: دەربارەی قازی موحەممەدی ڕه‌حمه‌تی نەک من، به‌ڵكو کەس ناتوانێ ئینکاری گه‌وره‌یی ئەو پیاوە بکات، بەس بەداخەوە یەک گلەییم لێی هەیە ئەویش دەبێت داوای لێبەکەم لێم قبووڵ بکات وەکو مناڵێکی خۆی، ئێستە ئەگەر باوکی من بووایە هەر ئەو وەختە دەمگوت: بابەگیان! هەڵسە برۆ لەگەڵ بارزانی دا خۆت تەسلیم مەکە، به‌داخه‌وه قازی موحەممەد خۆی تەسلیمکرد، قازی موحەممەد وەعدی وەرگرت کە بەیانی بچێت بۆ تاران و لەوێ گفتووکۆ بکەن و ئەمە بکەن و ئەوە بکەن، کەچی ئەوەبوو گرتیان و کردیانن بە پەتی سێداره‌دا، بەس مەلا موسته‌فا بڕوای بەو وەعدە نەبوو، یەکێک له‌و شتانه‌ی كه من پێی سه‌رسامم بریتیه لە کارێزمایی و شۆڕشگێڕی مەلا موسته‌فای بارزانی، ئەوەبوو شاخەکانی کوردستانی بەرنەدا، هەرچەندە تەعنیان لێدەدا و هەرچەند دەیانگوت خەریکی دارسه‌بیل درووستکردنە، دوژمنه‌كانی حەزیان دەکرد مەلا موسته‌فا بڕواتە دەرەوە بۆ ئوتێلە پێنج ئه‌ستێره‌ییه‌كان و وەکو شەره‌فکەندی و قاسملۆ و وەکو عەبدوڵڵا ئۆجەلان یان بیگرن یان بیکوژن، بەڵام مەلا موسته‌فا ئەشکەوتەکەی هەڵبژارد ئەمە مێژووه و به دڵی من و تۆ نییه. به‌ڵام ئه‌و گله‌ییه‌م هەیە لەمامی بەڕێزم قازی موحەممەد کە پیاوێکی ئەوەندە دڵساف بوو بڕوای کرد بە عەجەم.\nگوڵنار: لە بارەی جاشەکانی 66ەوە برایم ئەحمەد و جەلال تاڵەبانی كه دوایی ناویان لێنرا جاشەکانی 66 بیڕەوەریت چییە لەوەدا؟\nموفه‌تتیش: من خۆم لە قەڵادزێ بووم كۆنگره‌یه‌ك گیرا لە قەڵادزێ هی پارتی بوو، من پارتی نەبووم بەڵام لە ماڵی کاکم بووم، کاکم مامۆستا بوو لە قەڵادزێ و منیش لە ماڵ ئه‌وان بووم، وەفدێک پێکهات بۆ ئه‌وه ئەم وەفدە بچن بۆ لای مام جەلال و برایم ئەحمەد، لە دەرەوە بوون، منیش چوومە ناو ئەو خەڵکە من گەنجێ بووم ئەوە نەبێت بڵێم ئیهتمامێکی وایان پێدابم، شێخ موحەممەدی هەرسینیان تێدابوو، من گوتم کاک شێخ موحەممەد ئێوە دەچن بۆ شەڕ، ئایا ئه‌م شەڕە کە دەیکەن براکوژی نییە؟ گوتی: با براکوژی بێت! ئەوە بوو نه‌یانهێشت ئه‌و شه‌ڕه بكرێت و وەفدێکیان پێکهێنا بچن، دوایی نەیانهێشت، ئیتر نازانم وەفدەکە چوو یان نەچوو، ئەوان لە ماوەت بوون ئەو وەختە، به‌ڵام پاشتر ئەوە بوو شەڕەکەش هه‌ر قه‌وما.\nگوڵنار: باسی مامۆستای مودەڕیسمان بۆ بکە به‌تایبه‌ت بیرەوەرییەکانت لە خزمەتی دا، چەند لای مایتەوە؟ چەندجار بینیت؟\nموفه‌تتیش: من کاغەزێکم نووسیوە بۆ مامۆستا مەلا کەریم بە بۆنەی وەفاتی فاتیحی کوڕیەوە، ئەویش وەڵامی داومەتەوە دەڵێت: کاکە حەسەن گیان نامەکەت دڵی ئاوپڕژێن کردم، منیش ئەو شیعرەم بۆ نووسیوە:\nقـــوربانی دڵێـــک بــــم کە ئاوپـــڕژێـن کراوە\nمـن بە فــــیدای زاتێــــکم کە بە نامی ناسراوە\nباڵا گەردانی هەستێکم لە پاش مردنیش ماوە\nتاقە ڕووناکیم بەس چاوە لە ژێر پێت دانراوە\nمامۆستا مەلا کەریم بە حەقیقەت نەک بۆ من بۆ هەموو کوردێک چ نێر چ مێ باوک بوو، جارێکیان خزمێکی ئێمە خزمێکی ئەوی کوشتبوو، منیش هەڵسام لەگەڵ جەماعەتێک دا گوتمان ده‌چین بۆ خزمه‌تی مامۆستا، لەوێ لە حەوشه‌ی مزگەوت دا حاجییەکی خۆمان شێخ سمایلی بوو، گوتی: ئەوە بۆ کوێ دەچن؟ تۆزێ قسەی ده‌رده‌په‌ڕاند، گوتمان: دەچین بۆ خزمەتی مامۆستا. گوتی: وەڵا منیش دێم، کە چووینە ئەوێ و من دەستی مامۆستام زیارەت کرد و دانیشتین و دەستمان کرد بە قسەکردن، ئینجا فه‌رمووی:\nکاکە حەسەن حاڵتان چۆنە؟ گوتم: باشین شکور، بەس لە كۆمه‌ڵگه‌كه‌وه تەقەمان لێدەکەن (ئەو وەختە من ماڵم لە شانەدەری بوو).\nگوتی: کێ تەقەتان لێدەکات؟\nگوتم وه‌ڵا فورسان و شتی وای لێیە.\nئەو حاجییە ده‌مشڕه‌ی كه باسمكرد گوتی: قوربان قەومەکانی تۆن و جاشن! ئیتر من هەر مردم له ته‌ریقی دا، مامۆستا زەردەخەنەیەک گرتی و دەستی کردە پێکەنین، گوتی: کاکە حەسەن ئەم پیاوە کێیە؟\nگوتم: قوربان ئەوە شاتریە نەوەکو شاسمایلی.\nهاتینە دەرەوە کابرا گوتی: مامۆستا مەلا حەسەن من شاتریم شاسمایلی نیم؟!\nگوتم: ئاخر تۆ حەیای ئێمەت برد\nگوتی بۆ حەیام بردن؟\nمن شێخ سمایلی نەبم ئێوە هیچتان شێخ سمایلی نین!\nگوتم دەبڕۆ هەر شێخ سمایلی بە، مامۆستا مەلا کەریم بە عەتف و بە لوتف بوو، زۆر میهره‌بان بوو، مامۆستا مەلا کەریم کە لە دوایەوە نوێژمان دەکرد بە ڕەحمەت بێت بڕوابکە ئینسان هەستی بە بەرەکەت دەکرد.\nگوڵنار: کورد خاوەنی کۆمەڵێک موفەسسیری گەورەی قورئانه، کامیان زۆر لە ڕووحی قورئانەوە نزیکە یا كامیان تۆ پێت گەورەیە وەکو خۆت؟\nموفه‌تتیش: هەرچەندە کە ناتوانم تەحدیدیان بکەم چونکە من لەوە کەمترم کە لە خزمەتی ئەوان دا قسە بکەم و بڵێم، بەڵام بە حەقیقەت مامۆستا شێخ موحەممەدی خاڵ حەزی لە نوێکاریی بووە، ئیتر نازانم نەیوێراوە بە ئاماژە هەندێک ئاماژە دەکات بۆ نوێكارییه‌كانی، به‌ڵام ئاشكرایان ناكات. مه‌لای گه‌وره‌ی کۆیە لەو چەند فەقەرەیەدا کە ئاگام لێبووە لە تەفسیر و لە قورئان و کتاب و ئەمانەدا دەمی کوتاوە عەینەن وەک مامۆستای خاڵ وابووە لە سەردەمی خۆی دا، بەڵام بە ڕاستی نەڵێم جەنابت دانیشتووی (وه‌ك برازای مامۆستا مه‌لا ئه‌حمه‌دی كاكه مه‌حموود)، ته‌فسیره‌كه‌ی مامۆستا مەلا ئەحمەد هەرچەند پێیناگوترێت تەفسیر، چونکە کورتە بەڵام ڕەنجێکی زۆری لەگەڵ دا کێشاوە، خولاسه‌یه‌کی چاکی هێناوە، ئینجا دەمیشی کوتاوە لە ئەحکامەکان، ئەوە شتێکی جوانە. مامۆستا مەلا عوسمان تەفسیرەکەی چاکە، بەڵام تەفسیرەکەی هەر لەسەر نەهجی به‌یزاوی و ئیبن كه‌سیر و ئەمانە ڕۆیشتووە، جەلالەین و تەفسیرەکەی مامۆستا مەلا ئەحمەد وێنەی یەکن، بەڵێ تەفسیرن بەڵام کورتن.\nگوڵنار: لە بارەی سەید قوتب و تەفسیرەکەیەوە چی دەڵێیت؟\nموفه‌تتیش: ئەگەر عەقڵم هەبێت له‌باره‌ی سه‌یدقوتبه‌وه هیچ ناڵێم، چونكه زۆر به‌لامه‌وه گه‌وره‌یه. ئێمە وەک کورد تەعەسوبمان هەیە، تەعەسوبێکی دینیمان هەیە، بەڵام بەداخەوە نە فارس و نە تورک و نە عەرەب ئێمە بە برای خۆیان نازانن، سەرەڕای ئەوە کە ئێمە بە برای خۆیان نازانن، ئێمە ئەوان بە برای خۆمان دەزانین و وە تەشبیهات نەبێت بە شێخەکە و دەروێشەکەی ده‌شووبهێنم، شێخێک لە دەروێشەکەی عاجز دەبێت دەڵێت بڕۆ تۆ دەروێشی من نیت، ئەویش دێت بە بەردەم تەکییه‌کەدا هەر سۆز دەکات، هۆ بابە شێخ و هۆ فڵان و هۆ فیسار، شێخیش هه‌ر ده‌ڵێت: بڕۆ تۆ دەروێشی من نیت، ده‌روێشیش ده‌ڵێت: ناماقوڵییت کرد بەخوا تۆ هەر شێخی منیت، بەڵام برام هەر چەند ئەوان ئێمە بە موسڵمان و بە ئیسلام نازانن، كه‌چی بەخوا زۆربەی زاناکانیشیان وان! بەخوا کەمالەدین طائییەک هەبوو لە بەغداد خوێنی کوردی بخواردایەتەوە ئۆخەی نەدەکرد. جا لەگەڵ ئەوەش دا ئێمە گوێ نادەینە ئەوە، ئەوان دوور لە هەندێکیان نامەعقوڵیان کرد، ئێمە عەرەب بە برای خۆمان دەزانین، ئەویش خۆتان دەزانن لەبەر چییە ئەگینا لەبەر چاوی کاڵییان نییە.\nسەیدقوتب وەکو عەرزم کردی تەفسیرەکەی وتەبێژی خۆیەتی و بە باشی ڕاڤه‌ی کردووە، بەڵام من وا بە باش دەزانم (بەس مه‌لای تازه‌ی كورد ڕەخنەم لێ نەگرن) چونكه یەکێکی وەک من تازە نیم، من کابرایەکی کۆنم، ئەگەر خوا بکات حەقە جارێ تەفسیری (فی ضلال) به ته‌واوی بخوێنمەوە، ئینجا تەفسیری (فی ضلال) بکەم هەر بە شەرح و مەتنەوە، ڕەئییەکەی ئەو چۆنە من هەندێک شتی خۆمی دەتوانم بۆ زیاد بکەم یان بۆ کەم بکەم، زۆر زۆر موهیمتر دەردەچێت. به‌خوا ده‌توانم بڵێم ته‌فسیری سه‌یدقوتب له ناخی حەزرەتی جوبرائیلەوە وەحیەکەی پێدەگات و له‌لایه‌ن جوبرائیله‌وه خراوه‌ته سنگی سه‌یدقوتبه‌وه! تەفسیرێکە بە حەقیقەت ئەو ڕۆژانە و ئەو کاتانە و ئەو زەمانە دەهێنێتە بەرچاوی ئینسان کە پێغەمبەر (د.خ) تیای دا ده‌ژیا و وه‌حیی بۆ ده‌هاته خواره‌وه و ئاڕاسته‌ی شوێنكه‌وتووه‌كانی خۆی ده‌كرد! مامۆستای سەید (خوا لە گوناهی خۆشبێت) لە ئایاتی قورئان به‌گشتی و لەو ئایەتانەی کەوا مەکكین شۆڕشێکی بەرپا کردووە، بەڵام چەکهەڵگرەکەی نییە، تۆ هەتا ئێوارە شۆڕش بکەیت هەتا ئێوارە فکرەت هەبێت بەڵام سه‌رباز و چه‌كهه‌ڵگرت نه‌بێ چیت پێده‌كرێ؟\nگوڵنار: باوەڕت بە فرە ژنی هەیە؟\nگوڵنار: داهاتووی ئیسلام چۆن ده‌بینیت؟\nموفه‌تتیش: له‌باره‌ی داهاتووی ئیسلامه‌وه، من ئیمانم وایە عەقیدە و بیروڕوام وایە هەتا ئەم قورئانە تەتبیق نەکرێت له ئه‌رزی واقیع دا خوا دونیا ئاخر ناکات، هەر ڕۆژێک ئەم قورئانە تەتبیق کرا لە عالەم دا، ئیتر ئه‌ركی بوونه‌وه‌ر و دونیاش ته‌واو ده‌بێت!\nگوڵنار: له‌باره‌ی عه‌بدوڵا ئۆچئالانه‌وه چی ده‌ڵێیت؟\nموفه‌تتیش:عەبدوڵڵا ئۆجەلان پیاوێکی بیرمەندە، بەڵام من دەڵێم بە شەڕ و کوشتار ئامانجەکەی ئەو نایه‌ته‌دی، وە غەدریشی کرد کە چوویە دەرەوە.


درامای مەلا کوردەکان، لە دەرهێنانی دەسەڵاتی دزەکانی هەرێم\nThursday, 02.06.2020, 18:58\nشتێک کە لە مردن، زیاتر بەگژیا بچینەوە، ئەو ژیانەیە کە بەبێ یاسا رۆژانە لە ناویدا بەڕێی دەکەین ئەمڕۆ ئێمە وەک بێدەسەڵات و بەسزمانێک لەگەڵ ژیاندا بەردەوامین.\nدەسەڵاتی فاسیدی کوردی لەو هەرێمە لاقەکراوەدا، هەر ڕۆژەی درامایەکی پڕمەهزەلە نمایش دەکات بۆمان و ئێمەش تۆڕەکۆمەڵایەتییەکانی پێگەرم دەکەین . درامای ئەم جارە مەلایەکی فاسید و هەندێک ئافرەتی دۆڕاون، کە بە حساب شیرو تیر لەیەک دەسون، خۆیان کردۆتە نمایندەی ئافرەت و باس لە جەندەر دەکەن، بەڵام ئەو ئافرەتانە ئازایەتیان تێدا نییە کە بڵێن ئێمە لە سایەی دەسەڵاتدا ڕۆنیشتووین و مامۆستای زانکۆین یان لەڕێکخراوی دەستکردی دەسەڵاتدا جێگەمان گرتووە . ٢٨ساڵە دەسەڵاتی خۆماڵی سوکایەتی بە خەڵک و ئافرەت دەکات، هەرجارێک کێشە سیاسییەکان سەر هەڵدەدەن، دەسەڵاتی فاسید دێت و خەڵکەکە بە شتگەلی ترەوە سەرگەرم دەکەن، لەنمونەی مەلا خۆراسانی و تۆپەڵێک ژنی بەناو فێمینیست . لەکاتێکدا ئەم ژنانە تاکە جارێک چییە ڕوویان لە مەسعود نەکردوە پێێ بڵێن بۆخاتری ژن جارێک ژنەکەتمان پیشان بدە ! ئاخر بزانین ڕووخساری چۆنە چۆن بیر دەکاتەوە ئاستی ڕۆشبیری لە کوێدایە، دوا فلیم دیوێتی کامە، حەزی لەچ ڕەنگێکە ؟ چۆن لە تۆی سەرۆکی خانەنشین و دۆڕاوی ریفراندۆم دەڕوانێ ؟ حەزی بە چ خواردنێکە ؟ چۆن سۆزی دایکایەتی بۆ شەش کوڕ و دوو کچ دەردەبڕێت ؟ دەزانێت تەقە بکات ؟ چی خوێندوە؟ کوێی دیوە ؟ دەچێت بۆ دەنگدان، یان لەماڵەوە بۆی پڕدەکەنەوە؟ بۆن دەدات لەخۆی، یان بە تەپاڵە خۆی سواغ دەدات ؟ ئەم جۆرە پرسیارانە زۆر جار من دیومە و لە هەموو وڵاتێکدا لە ژن و کەسوکاری سەرۆکەکان دەکرێت.\nمەلاکانیش کە دەسەڵاتی پارتەکانی باشوور لە پشتیانە لە مزگەوتەکانەوە هەر ڕۆژەی جۆرە سوکایەتییەک بە ژن و کچ و خەڵک دەکەن، ڕۆژێک ئەوەی سەرپۆشی بەسەر نەبێت وەک خۆیان دەڵێن "باڵاپۆش " نەبێت برا و باوکیان گەوادە، کە لەماڵ دەچنە دەرەوە نەفرەتیان دەکەن . ڕۆژێک ژنان دەکەنە دایناسۆر و گوناحبار ؟ چیرۆکی مەلاکان هەمووی خەوە خەوێک کە تانها درۆزنەکان شارەزان لە داڕشتیدا، مرۆڤ پێکەنینشی پێنایەت . هەزاران نمونە هەیە بۆیە حەوجێ نمونە هێنانەوە ناکات بەڵام ئەمانە هەمیشە خەڵکانێک هەن لەترسا گوێان لێبگیرێت.\nسەیری ئەم ڤیدۆیەی مەلا مەزهەر و فوئادی مەجید میسری بکەن . ئاخر گەر فوئاد یەک تۆز خاوەن هەڵوێست بوایە چۆن دەچوو لەگەڵ دەمشڕێک بەرنامە بکات، لەم ڤیدۆیەدا بۆمان دەردەکەوێت کە مەلاکان گوێ ناگرن بۆیە بە بەرزێوە بەس چەنە دەدەن، کەسانی تر و نووسەرانی دەسەڵاتیش مەستی بەرژەوەندی خۆیانن بۆیە هێندە داماون لەئاستی مەلاکاندا .\nهەرچەندە فوئادی مەجید میسری قسەی زۆری لەسەرە لەوانە " ئاوات قارەمان" لە کتێبەکەی خۆیدا بە ناونیشانی "ڕێگە باریکەکان " باسی شەهید ئارام دەکات، کاتێک فوئادی مەجید میسری هەواڵێک بە ئاوات قارەمانییدا بۆ ئارام دەنێرێت، کە خۆی بشارێتەوە، چونکە حکومەتی بەعس بەدوایدا دەگەڕێت، کاک ئاوات پەیامەکە بۆ ئارام دەگەیەنێت، کاک ئارامیش دەڵێ: فوئاد خۆی دەزانێت من لەکوێم، مەگەر خۆی خەبەرم لێ بدات!.\nلەوساوە من ئیتر زانیم فوئادم باشتر ناسی، ئاخر گوناحی ئێمە چی بوو جاران کتێبی ئەم بەناو ڕۆشبیرانەمان دەخوێندەوە؟\nکافکا جوان دەڵێت :\n"ژیان جەنگە لەگەڵ خۆت، جەنگە لەگەڵ ئەو بارودۆخەی تێیدایت، جەنگە لەگەڵ ئەو گەوجانەش، کەئ ەو بار و دۆخەیان خوڵقاندوە "\nڕۆژنامەی ئاوێنەی نیمچە سەر بە دەسەڵات، لە نووسینێکیدا سەرنجی ڕاکێشام کە بە ناونیشانی "نامەیەکی کراوە بۆ خانمان " بڵاوی کردۆتەوە، کۆمەڵێک ناویان ڕیز کردوە کە چاوم پیاگێڕا "ڕێبین هەردی"م دی\nنامەیەکی کراوە بۆ خانمانی ئازیز\nڕێبین هەردی کە لە ١٧ شوباتدا لەبەردەرکی سەرا لەگەڵ ئیسلامییە سیاسییەکاندا هاواری دەکرد" ئەلاهو ئەکبەر" ئێستاش بەرگری لە ژنان دەکات، ئەو ئیسلامیانەی کە دژی رەگەزی ژنن،\nڕێبین وەک ئەو چەکدارانەی پارتی کە جلی سەربازە عێراقییەکانیان لەبەردایە و هاوار دەکەن اللة اکبر و بەرگری لەمەلای پاراستن دەکەن، ئەم چەکدارانەی کە چۆن قوچانیان لە شەنگال، بەڵام ئێستا لەسەرشەقامێک وەک مەیمونی سێرک دەزگا مخابەرایەتییەکان هەڵیان دەسوڕێنن .\nبێقیمەترین وەزارەت وەزارەتی ئەوقافە، کە بە ئارەزووی خۆی بڕیاری سەیر سەیر دەردەکات، و زۆر کەسی بە ناوی ئیسلامەوە کردوە بە موچەخۆری بندیوار، لە گوندی بەڕانەتی وەک نمونە ناوی ٢٩ مجەوریان تۆمار کردووە و موچەیان بۆ بڕیونەتەوە .\nدەردەکە لێرەدایە کە بەبۆنەی ئەم ڕۆشبیرە فاسید و ترسنۆکانەوە خەڵکی ڕوودەکەنە مزگەوتەکان و گوێ لەمەلا ساختەچییانە دەگرن تا خەون بەڕۆژێکی باشيوە ببینن، ئە گەر کورد ڕۆشبیری هەبوایە سیاسی کارامە و بەڕەشتی هەبوایە ئەوا خەڵکیان ئامادە دەکرد جیهانێکی باشتر، نەک بۆ قیامەتێکی ترسناک و پڕ لە سزا، ئەگەر کورد رووناکبیری راستەقینەی هەبوایە نەیدەهێشت، خەڵکی گوێ لەمەلایەک بگرن چیرۆکی پڕدرۆیان دەرخواردبدات و سوکایەتی بە دایک و خوشکیان بکەن .\nمن هێتلەرم خۆشناوێت بەڵام قسەیەکی جوانی هەیە کە دەڵێت "هەندێک کەس وا دەزانن پیاون، بەس لەبەر ئەوەی ژن نین"


سەبارەت بە زانکۆی ئەمریکی لە عێڕاق، سلێمانی ٢٠ی ئەیلوولی ٢٠٢٠ لە وەیبەک مەشین، ئەرشیڤ کراوە. (کوردی)\nسەبارەت بە زانکۆی ئەمریکی لە عێڕاق، سلێمانی ١٨ی ئابی ٢٠١٥ لە وەیبەک مەشین، ئەرشیڤ کراوە. (ئینگلیزی)\nوەرگیراو لە «https://ckb.wikipedia.org/w/index.php?title=زانکۆی_ئەمریکیی_عێراق_–_سلێمانی&oldid=951149»


قاسم سولەیمانی خزمەتی زۆری بە عێراق کردووە - Mehr News Agency\n2019 ber 7\n4 rêbendanê 2019 - 18:38\nNews Code 24081\nئەمینداری گشتیی بزووتنەوەی نۆجەبای عێراق:\nقاسم سولەیمانی خزمەتی زۆری بە عێراق کردووە\nئەمینداری گشتیی بزووتنەوەی نۆجەبای عێراق بە نرخاندنی یارمەتی و پاڵپشتییەکانی ئێران لە عێراق، جەختی کرد کە سەردار سولەیمانی خزمەتی زۆری بەو وڵاتە کردووە.\nبە ڕاپۆرتی ئاژانسی هەواڵی مێهر، شێخ ئەکرەم کەعبی ئەمینداری گشتیی بزووتنەوەی نۆجەبای عێراق بە ئاماژە بە ڕیلاسیی ترامپ کە خوازیاری وەرگرتنی غەرامە لە عێراق بووە، وتی: ئێمە چاوەروانی ترامپین هەتا وانەی نوێی بەرخۆدانی پێ بدەین. ئێمە هەموو لە بەرخۆداندا ئامادەی شەهید بوونین و لە هەڕەشەی ئەمریکا ناترسین و بە سەرۆک کۆماری ئەمریکا دەڵێین کە حاج قاسم سولەیمانی لە کاتێکدا کە هەموو پشتیان بەردابووین، خزمەتی زۆری گەیاندۆتە عێراق.\nناوبراو وێرای نرخاندنی قارەمانێتی و حیماسەی یەمەنییەکان وتی: ئەگەر چوون بۆ ئەو وڵاتە مومکین بێت، هیچ ناوەستین و خۆمان دەگەیێنینە ئەو وڵاتە.\nکەعبی لە رێگەی کەناڵی ئاسمانیی "نۆجەبا" دەسپێکی ساڵی نوێی زایینی و لە دایکبوونی پێغەمبەری مرۆیی و میهرەبانی بە تەواو مەسیحیانی جیهان و ئازادەکانی جیهان پیرۆزبایی کرد و هەروەها دەنگۆکان لەبارەی دژایەتیی رێبەری ڕەوتی سەدر لە گەڵ جیهاد لە سووریای ڕەت کردەوە.\nناوبراو وێرای ئاوردانەوە لە ڕەوتی ئەندێشەی بەرخۆدان لە عێراق، وتیشی: لە شۆڕشی ١٩٢٠ زانایانی ئایینی، فەقێکان و موجتەهێدەکان پێشەنگی شۆڕش بوون و چەکیان هەڵگرت و پێش خەڵک کەوتن بۆ شەڕ لە دژی بەریتانییەکان.\nئەمینداری گشتیی بزووتنەوەی نۆجەبای عێراق ڕاشیگەیاند: شەهید "محەمەد سەدر"یش لە خولی هاوچەرخدا دامەزرێنەری ئەندێشەی بەرخۆدانی عێراق بوو؛ کەسایەتییەکی ئایینی کە من دۆستایەتیم لە گەڵدا بوو، لە ژێر کاریگەریی بووم و زۆر شتی لێ فێر بووم.\nکەعبی بۆ یەکمجار باسی لە بەشداربوونی لە خەباتی دژ بە داگیرکەرانی ئەمریکی کرد و وتی: بە داخەوە لە هەندێک لە ناوچەکانی عێراق بە گوڵەوە پێشوازیان لە ئەمریکییەکان دەکرد؛ بەڵام ئێمە خێرا هەر دوابەدوای ڕووخانی ڕژیمی سەدام دەستمان دایە چەک و هێرشمان کردە سەر هێزە داگیرکارەکان و توانیمان ئاسایشی جموجۆڵی ئازادانەیان لێ بستێنین و تەنانەت لە ناوچەی سەوزی بەغداشدا ئاسایشیان نەبوو.\nناوبراو بە ئاماژە بە پێکدادانی توندی نێوان ڕەزمەندەکانی بەرخۆدانی عێراقی لە گەڵ ئەمریکییەکان لە نەجەفی پیرۆز و شارۆچکەی سەدری بەغدا، بیری هێنایەوە: سوپای پاسدارانی ئێران و حزبوڵڵای لوبنان یارمەتی و ئەزموونی مەیدانیی خۆیان بێ کەم و کەرت ئاراستەی ئێمە کرد.\nئەمینداری گشتیی بزووتنەوەی نۆجەبای عێراق وێرای نرخاندنی سەرکەوتنەکانی حزبوڵڵای لوبنان لە ئاستی ناوچە، زیادی کرد: سوپای ئەمریکا لە یەکەیەکی پسپۆڕی هەواڵگریی ئیسرائیلی بۆ شەڕی هەواڵگرانە لە دژی حزبوڵڵای لوبنان یارمەتی وەرگرت بۆ ئەوەی بتوانێ دەست بگرێت بە سەر تاکتیکی شەڕی ئێمە لە عێراقدا، بەڵام لەوبارەیەش شکستی هێنا.\nئەو بەرپرسە پلەبەرزەی حەشدی شەعبی سەبارەت بە ئامادەبوونی نۆجەبا لە سووریا و داکۆکیی سەید موقتەدا سەدر لەوبارەیە، ڕایگەیاند: رێگەی قودس لە کەربەلاوە تا سووریا درێژەی هەیە و ئامادەبوونی ئێمە لە سووریا و لە هەر شوێنێکی جیهان بۆ بەرگری لە موسلمانانە و بە هەمان چەشن کە لە ئازادکردنەوەی حەلەب و زۆربەی ناوچە بندەستەکاندا ڕۆڵمان گێڕاوە، ئەگەر پێویست بێت لەو وڵاتە دەمێنینەوە.\nئەکرەم کەعبی باسی لە بەرەنگاربوونەوەی زایۆنیستەکانیش کرد و جەختی کرد: کاتێک خەریکی تێکشکاندنی گەمارۆی فوعە و کەفریا بووین، ڕژیمی زایۆنی بە هومارەکانی چەک و چۆڵی ئێمەی زانی و چەند جار هێرشی کردنە سەر، ئێمە یەکەی ئازادکردنەوەی "گۆڵان"مان دامەزراند و پەیامێکی ڕوون و ئاشکرامان دایە دوژمنی ئیسرائیلی کە هاتووین و دژی پڕۆژەی تەکفیری دەوەستین و پاش شەڕ ڕاستەوخۆ لە دژی زایۆنییەکان دەست پێدەکەین.\nناوبراو لە کۆتاییدا هیوای خواست کە هەلی چوونە یەمەن ئامادە بکرێت و وتیشی: بۆ چوونە ئەوێ ساتێکیش نەدەوەستاین، ئەگەرچی لەوێدا قارەمانانێک هەن کە بەردەوام حەماسە دەخوڵقێنن.\nهەنگاوی ئێران سازێنەر بوو\nئەمریکا هیواداریی بە دانوستان لە گەڵ ئێران دەربڕی\nژمارەی قوربانیانی ئانفۆڵانزا لە کوردستان گەیشتە پێنج…\nمێهرەجانی خوێندکاریی کورتە فیلمی "رێگا" لە سنە بەڕێوە…\nرێگاکانی گەشەی مامەڵەی بازرگانی ئێران و هەرێمی کوردستان…\nئاسایش لە پایتەختی عێراقدا جێگرە\nپۆستەرەی شازدەهەمین مێهرەجانی شانۆی کوردی سەقز ڕوونوێنی…\nلە سووریا ناکشێمەوە، مەگەر سوورییەکان بڵێن!\nپەرەسەندنی توندوتیژی لە عێراق خۆڕێكخستنەوەی داعشی بەدواوە…


پارچە شیعری ژمارە ٢٣\nدونیا کە هەموو هیچە، بۆچیتە لە چی وێڵی؟\nخاڵە، وەرە حاڵیت کەم ئەتوار و فڕوفێڵی!\nجارێکی لەگەڵ تۆیە، ڕۆژێکی لەگەڵ خەڵکی\nهەردووکی بە سەرسەنگی، خوێڕیگەری و دێڵی\nشەشدانگی جیهانت بێ، سەد جووت و تڕاکتۆریش،\nنابینی دەمێ فرسەت، هۆبانێکی ناکێڵی!\nمەعلوومە خەتی خواریش هەر ژێرسەری گای پیرە\nدونیاش کە لەمێژینە، ناڕێکە هەموو هێڵی\nبێچارەگی و پەستی، مەیخوارەگی و مەستی\nبەهرەی ئەوە بۆی بکرێ، پیشەی ئەوە گەر بێڵی\nتێیهەڵدە لە کوێستانی زەنوێر و هەوارگاکەی\nبا قڕ بێ مەڕوماڵی، گووی سەگ بە بنە و خێڵی\n"کامیل" کە گەرم بوو زوو تەندووری، ئەوێستاکە\nساردوسڕە، نەیماوە ئەستێوڵ و پنە و سێڵی!\n(قاقڵاوا، ١٣٤٢ ی هەتاوی)\nلاپەڕە ٤٠ ی دیوانی چاپی ئەنیسی\nپشت گوێ خستنی دونیا و مڵک و ماڵ و خۆشییەکانی ژیان وەک کۆڵەکەیەکی بیروباوەڕی سۆفیایەتی هەندێک لە شاعیرەکانمانی تووشی ناتەبایی و سەرلێشێواوی کردووە. نەمر سەیفولقوزاتی قازی و عەلی بەگی حەیدەری هەرکام خاوەنی چەند پارچە ئاوایی بوون و ژیان و دیوەخانێکی شاهانەیان هەبوو بەڵام سوفی و موریدی خاوەن ئیمانی شێخی بورهانیش بوون و هاوڕێ لەگەڵ ڕەعیەتە سۆفییەکانی خۆیان، لە ساڵدا چەند مانگ لە خانەقای بورهان ڕۆژانە بە کولێرەیەک ودوان دەژیان و بە کۆڵ داری خانەقایان دەکێشا.\nئاوات خۆی سۆفی مەشرەب بوو و لە عەینی کاتدا بەشێکیش بوو لە هیرارشی شێخایەتی واتە کوڕە شێخ و برا شێخیش بوو و لە ماڵی شێخاندا گەورە ببوو و بە نەریتی شێخایەتی گۆش کرا بوو. بەڵام لە لایەکی دیکەوە باوەڕی سیاسی و کۆمەڵایەتی لێی ببووە مڵۆزم و نەیدەهێشت خۆی یەکلایی بکاتەوە. بە هەڵس وکەوت وئەخلاق و تایبەتمەندیی تاکەکەسی، مرۆڤێکی نەرم ونیان و لەبەردڵان و نزیک لە کۆمەڵانی خەڵک بوو و لە فیز و ئیفادە و دەستی بەر کەلەکەی ئاغاوات دوور بوو، لە مەزرا وەک وەرزێرێکی ئاسایی کاری دەکرد و زەحمەتی دەکێشا؛ بەڵام خاوەن مڵکیش بوو و وەک ئەموو ئاغایەکی دیکە دەو دووی لە ڕەعیەت دەسەند و وا هەیە کار و بێگاریشی پێ کردبێتن.\nئەو تایبەتمەندییە ناتەبایانە خستبوویە دۆخێکی سەمەرەی ڕۆحی و دەروونییەوە کە خۆی بۆ یەکلا نەدەبووەوە، لە ساڵانی جیاجیای تەمەندا، کوڕەلاوێکی ئەویندارە، ئاغایەکی خاوەن مڵک و گەورەی ڕەعیەت و خاوەن دیوەخانە، شێخ و سۆفی و مەلای دوازدە عیلمە، شاعیرە، خەباتکاری سیاسی و حزبییە و وەرزێرێکیشە بەیانی تا ئێوارە لە مووچە ومەزرای خۆیدا عارەق دەڕێژێت. جا فەرموو ئەو هەموو ناتەباییە سەمەرەیە کە لە وجوودی هەستیارێکی دڵ ناسکی وەک ئاواتدا کۆ ببوونەوە، شی بکەوە و بیناسە!\nئەو تایبەتمەندیی و خەسلەتە چینایەتی و تاکە کەسییانە هەرکام لە دەرفەتێکدا و بەشێوەیەک خۆیان لە شیعرەکانیدا دەردەخەن، جارێک دەیکەنە عەبدێکی عابید و موئمین کە لە بەرانبەر "مەعبوود" دا خۆی بە سەگ و ڕووڕەش و سەرئەفکەندە ناودەبات، جارێک دەیکەنە خەباتکارێکی سیاسی و داکۆکیکارێکی مافی گەلەکەی، جارێکیش دەیکەنە سۆفییەکی دەست لە دونیا شۆردووی ئەوتۆ کە بە ناوی کورت بوونی ماوەی ژیانەوە شەق لە هەموو ماڵ و خۆشی و سەروەت و سامانێک هەڵدەدات و شتی سەگ حەواڵەی "بنە و خێڵ" ی دونیا دەکات.\nئەم پارچە شیعرەی ئێستا ڕاست ئەوەی دواییانە، هەر لە سەرەتاوە تا کۆتایی گازندەیە لە بێوەفایی دونیا و نەسیحەتی "خاڵە" واتە خوێنەری شیعرەکە بۆئەوەی گوێ نەداتە سەروەت و سامان و جووت و تراکتۆر و کوێستانی زەنوێر و هەوارگەی کوێستان و مەڕوماڵ و بنە وخێڵی خۆی.\nپەیامێکی شاراوە دیکە لە شیعرەکەدا نییە، بەڵام لە ١٣٤٢ (١٩٦٣) دا گوتراوە کە ساڵی دوو ڕووداوی گەورەی سیاسییە: شۆڕشی ئەیلوول تازە دەستی پێکردووە و ئیسلاحاتی ئەرزی و دابەشکرانی زەویوزاری ئاغاواتیش تازە گەیشتۆتە کوردستان. شیعرەکە ئاماژەیەکی بۆ شۆڕشی ئەیلوول تێدا نابینرێت دەنا دەبوایە پڕ بوایەت لە هیوا و هومێدی سەرکەوتن. بەڵام من دووری نازانم ئەو بێ هیواییە ئاکامی ئەوە نەبێت کە ئاوات وەک ئاغا و خاوەن مڵک دڵنیگەرانی هەواڵەکانە و ترسی زەوت کران و دابەشکرانی مڵکەکانی خۆی لێ نیشتووە. ئەوە لە باری چینایەتییەوە گونجاوە گەرچی بەو تایبەتمەندییە تاکەکەسییانەوە کە ئاواتی دڵ ناسکی نازەنینی شاعیری خەباتکار هەیبووە، ئەو شتە لە ڕاستیش ناچێت.\nئەگەری دووهەم ئەوەیە کە بڵێین باوەڕە ئایینی و سۆفیایەتییەکەی هاندەری گوتنی ئەم شیعرە بووبێت. بەڵام تەنانەت لەو حاڵەتەشدا دیسان ئەو پرسیارە سەرهەڵدەدات کە بۆچی ڕاست لە ساڵی ئیسلاحاتی ئەرزیدا دەبێ شەقی لە جووت و تراکتۆر و کوێستانی زەنوێر وهەوارگە هەڵدابێت؟\nواتای هەندێک وشەی ناو شیعرەکە\nئەستێوڵ = ئەستێوڵک، شیشێکی ئاسنە بۆ ئاگری تەندوور تێکوەردان و کۆڵوو دەرهێنان\nئەوێستاکە = ئێستا\nبنە = بنکە\nپنە = تەختەیەک کە گونتکە هەویری لە سەر پان دەکرێتەوە\nخوێڕیگەری = بێکارەیی\nخەتی خوار= هێڵی خواری جووت وگا\nخێڵ = هۆز، کۆمەڵی هەوارچی\nدێڵی = هەڵس وکەوت کردن وەک مێیینە. واتایەکی خێڵەکییە سووکایەتی بە ژنانی تێدا شاراوەیە.\nزەنوێر= جێگەی بڵیندی هەوا سازگار\nسەرسەنگی = لاساری و گوێ نەبیسی\nسێڵ = ساج\nقڕ = ئاسەوار بڕانەوە، مردنی هەموانی\nگای پیر= گایەکی جووت کە پیر بووبێت و نەتوانێت لە کاتی جووت دا هێڵی ڕاست بکێشێت\nمەیخوارەگی = وشەیەکی فارسییە بە واتای خواردنەوەی هەمیشەیی و سەرخۆش بوون\nهۆبان= کۆی هۆب و هۆبە، جێگەی کۆمەڵە چادرێک پێکەوە\nهەوارگا = شوێنی هەوار و کوێستان\nبۆ واتای هەندێک لە وشەکان یارمەتیم لە هەنبانە بۆرینەی مامۆستا هەژار وەرگرتووە.


کتێبی "فه‌لسه‌فه‌و فه‌یسبوک: رامانێک لە بوونێکی ئەندێشەیی" - transcultures\nHome/شیكاریی/کتێبی “فه‌لسه‌فه‌و فه‌یسبوک: رامانێک لە بوونێکی ئەندێشەیی”\nلە هەوڵێکی نوێی نووسەر و توێژەر نەوزاد جەمال، ئەم کتێبە هاوچەرخەی، لێکۆڵینەوەیەکە لەبارەی پەیام و ناوەڕۆکی. نووسەر بەم دێڕانەی خوارەوە کورەتەیەکی بۆ ترانسکولتوور باسکرد.\nبڵاوکردنەوە ناوه‌ندی ره‌هه‌ند، سلێمانی،2019.\nبەرهەمەنوسینێکی نوێییە سەبارەت بە جیهان و کۆمەڵگای فەیسبوک. نووسەر لەم کتێبەدا هەوڵیداوە بەشێوازو میتۆدی دیاردەناسی (فینۆمینۆلۆجی) گەنگەشەی چییەتی و کاریگەرەکانی فەیسبوک بکات لەسەر بەکاربەرانی. لەوێدا نووسەر پێداگیری لەوە دەکات کە گۆڕانکارییەک لە دیدو رەفتاری مرۆڤی ئێمەدا هاتۆتەئاراوە: تاک و کۆمەڵ بەرەو ژینگەو دەوروبەرێکی فەیسبوک-دیجتاڵی- دەڕوات. ئەم بەرەوپێشچوونە لەهەموو کایەکاندا جا سیاسی، یان ئابوری و هونەری و هتد… دا رەنگدەداتەوە. لێرەوە، جیهانی فەیسبوک دەبێتە واقیعێکی تر لەپاڵ ئەو واقیعە رۆژانەیی راستەوخۆ سەروکارمان لەگەڵیدایە.\nبۆیە، نووسەر لەرێگەی چەند چەمک و شرۆڤەیەکەوە لەدەرگای ئەو جیهان/ واقیعە دەدات و کۆمەڵێک تێزی نوێ لەوبارەوە دەخاتەڕوو، وەک چەمکی دەرەواقیع (ڤیرتوەل)، کۆمەڵگای ئەلتەرناتیڤ، جیهان دانپێدانان، کەسێتیی و جوان و جەستەو بوونێک نوێ دەکات. هاوکات باس لە کاریگەرییەکانی فەیسبوک لەسەر سیاسەت، دیالۆگ و بەشداری سیاسی دەکات. به‌ده‌ربڕینێکی تر، ئه‌م به‌رهه‌مه جەخت لەوە دەکات کە فه‌له‌سه‌فه ده‌توانیت په‌یوه‌ندییه‌ک له‌گه‌ڵ ئامرازێکی وه‌ک فه‌یسبوکدا دروست بکات. لەو سۆنگەوە نووسەر جیهانی فه‌یسبوک لەم رەهەندانەوە تەماشا دە‌کات:\nوەک پانتاییه‌کی ژیانه‌کی: فەیسبوک لەنێو ژیانی، ئەگەر نەڵێم هەمووماندا، ئەوا لەنێو ژیانی زۆربەماندا هەیە و رۆژانە پێوەی سەرقاڵین. جه‌نگی لایک و لێشاوی وێنه‌و باسه شێرکراوه‌کان، دیمه‌نی راسته‌وخۆی ئه‌م جیهانی فه‌یسبوکه‌یه.\nوەک پانتاییه‌کی بوونه‌کی: لەم سەردەمەدا بوونی ئێمە، ناسنامەو پێگەمان بەجۆرێک بە فەیسبوکەوە گرێدراوە. کەواتە گۆڕانێکی ئۆنتۆلۆجی لەئارادایە کە واتای واقیع، کات و شوێن و بوون گۆڕانی بەسەردا هاتووە. جیهان یان واقیع له‌پاش فه‌یس و تۆڕه‌کانی تر، گۆڕانکاریی بنه‌ره‌تیی به‌سه‌ردا هات. مامه‌ڵه‌و سه‌روکارمان له‌گه‌ڵ رووداوه‌کان، بابه‌ت و کێشه‌کاندا، چیتر راسته‌وخۆ و خۆبه‌خۆ نییه. نه‌خێر، ئیتر ئێمه له‌ڕووی فه‌یسه‌وه په‌رچه‌کردارو هه‌ڵوێست ده‌نوێنین.\nوەک پانتاییه‌کی دیارده‌کی: کاتێک فەیسبوک دەبێتە دیاردەیەکی کۆمەڵایەتی و کولتووری و ناوەندو رایەڵێ کە شوێنی قسەوباسەو هاوکات قسەوباسیش هەڵدەگرێ.\nکه‌واتە، فه‌لسه‌فاندنی فه‌یسبوک، واته په‌رده‌لادان له‌سه‌ر ئه‌و ره‌هه‌ندانه (ژینه‌کی، بوونه‌کی و دیارده‌کی) که له‌به‌کاربردنی رۆژانەدا، ته‌نها بایی ئه‌وه‌نده ده‌زانین که له‌نێو دیارده یان ئه‌و پانتاییه نوێیە داین. به‌ڵام، زاینی تێوریمان له‌باره‌یه‌وه نییە. ئیدی ، فەلسەفەی فەیسبوک، واته چوونه‌ده‌ر له‌و ئاسته ساکاره‌ی به‌کارهێنانی رۆژانە‌و شرۆڤه‌کردنی خۆی بێۆئه‌وه‌ی سه‌رقاڵی بین پێوەی.\nPrevious دیموکراسى لە كۆنتێكستی ( فەلسەفەى کۆمەڵناسى)


چالاكی ساڵانەی خوێندنگاکان لە کەرکوک بەڕێوەچوو - RojNews\nچالاكی ساڵانەی خوێندنگاکان لە کەرکوک بەڕێوەچوو\nلە کەرکوک چالاکی ساڵانەی خوێندنگاکان بەڕێوەچوو، مامۆستایەكیش دەڵێت: ئێمە ئێستا لەم شارە بێتاقەتین و بێنازین، بەڕاستی بێخاوەنین لە كەركوك كەس نییە ئاوڕێكمان لێبداتەوە.\nپێشنیوەڕۆی ئەمڕۆ، لە دواناوەندی هۆزانی كچان، لە گەڕەكی ئیمام قاسمی شاری کەرکوک، بە بەشداریی ٤٠ خوێندنگەی خوێندنی کوردی، چالاكی ساڵانەی خوێندنگاكان بەڕێوە چوو.\nنیهاد خالید، بەڕێوبەری چالاكی قوتابخانەكانی خوێندنی كوردی لە كەركوك بۆ ڕۆژنیوز وتی: ئەمڕۆ پێشانگای ساڵانەی چالاکییەکانی خوێندنگاکانمان کردەوە، کە بریتیبوو لە پەخشنامەی سەردیواریی هەموو بابەتەكانی خوێندن، لە كوردی و عەرەبی و ئینگلیزی و بیركاری و زانست و مێژوو كۆمەڵایەتی هونەر وەرزش.\nئەو مامۆستایە وتیشی: ئەمڕۆ چل خوێندنگا لەم پێشانگایە بەشداریكردووە, بەداخەوە لە 530 خوێندنگە تەنها ئەو ڕێژەیە بەشداری كردووە، بابەتەكانیش بۆ ئەوەی ئاسانكاری بێت بۆ ئەوان لەسەر فایلێكی ئاسایی نووسراونەتەوە, هەموو ساڵێك ئەم پێشانگایانە دەكەینەوە، بەمشێوەیە خوێندنی كوردی بەردەوامە لە كەركوك هەر بەردەوامیش دەبێت.\nبەرێوبەری چالاكی قوتابخانەكان وتیشی: ئێمە ئێستا لەم شارە بێتاقەتین و بێنازین، بەڕاستی بێخاوەنین، لە كەركوك كەس نییە ئاوڕێكمان لێبداتەوە و هاوكاریەكمان بكات, داواكارم بەرپرسان چاوێكیان لە كەركوك بێت.


شاره‌وانی 3ی هه‌ولێر شوفێران ئاگادار ده‌كاته‌وه\n9/3/2019 - 19:56\nبەهۆی قیرتاوكاردنی شه‌قامی 100 مه‌تری\nپ. كارزان كاكل ... شاره‌وانی 3ی هه‌ولێر شۆفێران ئاگاداردەکاتەوە، بەهۆی قیرتاوكاردنی شه‌قامی 100 مه‌تری شارەکەوە شۆفێران ئاگادارده‌كاته‌وه، لەوشەقامە هاتوچۆ نەکەن رێگای دیكه به‌كاربهێنن و تا ته‌واوكردنی كاره‌كانیان رێگای دیكه بۆ هاتووچۆ به‌كاربهێنن.\nبۆ ئه‌و مه‌به‌سته‌ش به‌ڕێوه‌به‌رایه‌تی شاره‌وانی سێ ئاگاداریه‌كی بڵاوكرده‌وه و تێیدا هاتووه، "ئاگاداری شوفێرەكان دەکەینەوە، بەیانی رێکەوتی 10/3/2019 هەڵمەتی دووبارە قیڕتاوکردنەوەی شەقامی 100 مەتری لە رێگای کۆیە تا رێگای شەقڵاوە دەستپێدەکات، بۆ کەمکردنەوەی جەنجالی هاتوچۆ، تا دەتوانن رێگای تر بەکاربهێنن و لە و شەقامە دووربکەونەوە.\nله‌م باره‌یه‌وه سامان محه‌مه‌د سه‌رۆكی شاره‌وانی هه‌ولێر لێدوانێكی تایبه‌ت به كوردستان تی ڤیدا و گوتی له‌سه‌ر داهاتی شاره‌وانی و وه‌زاره‌تی شاره‌وانی هه‌ولێر، بریادرا به‌یانی شه‌قامی 100 مه‌تر به گوژمه‌ی 600 ملیۆن دینار له شه‌قامی شۆرش تا شه‌قامی كۆێی قیرتاوبكرێته‌وه.\nئاماژه‌ی به‌وه‌شدا ئه‌مه‌ش له دوای نیگه‌رانی و ناڕه‌زای هاووڵاتیان و شوفێرانی شاری هه‌ولێر به‌رامبه ر به خراپی و تێكچوونی ئه‌م شه‌قامه هات.


حکومەتی ئەسەد لە بەرانبەر تورکیادا هاوکاریی کوردەکان دەکات\n2018-02-11 [05:27 AM]\nبه‌گوێره‌ی راپۆرتێكی ئاژانسی رۆیته‌رز، له‌گه‌ڵ ئه‌وه‌ی هێشتا حكومه‌تی سووریا لە بەرانبەر هێرەشەکانی توکیا بۆسەر عەفەرین هیچ هاوكارییه‌كی سه‌ربازیی هێزی سووریای دیموكراتی نه‌كردووه، به‌ڵام به‌شێوه‌یه‌كی ناراسته‌وخۆ حكومه‌تی سووریا هاوكاریی كورد له‌دژی توركیا ده‌كات.\nئه‌و ئاژانسه ئاشكرای كردووه له‌سه‌ره‌تایی ده‌ستپێكی ئۆپه‌راسیۆنی عه‌فرین ده‌سه‌ڵاتدارانی سووریا رێگه‌یان به شه‌ڕڤان و سیاسه‌تمه‌داران و هاوڵاتیانی كورد داوه له ناوچه‌كانی ژێر ده‌سه‌ڵاتی خۆیه‌وه بگه‌نه ناوه‌ندی شاری عه‌فرین.\nئاژانسی رۆیته‌رز ئه‌وه‌شی ئاشكرا كردووه كه ئه‌م هه‌نگاوه له‌به‌رژه‌وه‌ندی رژێمی ئه‌سه‌ده و واش ده‌كات كه هێڵی به‌رگری عه‌فرین به‌هێزتر بێت و پێشڕه‌وییه‌كانی توركیاش له ناوچه‌كه خاوتر ده‌كاته‌وه.


باوە مەحمود کێیە هیچ پێوەندی بە عەباس و حسینەوە هەێە؟ | یاریکورد یاهەق\nHome یاریکورد و یارسان باوە مەحمود کێیە هیچ پێوەندی بە عەباس و حسینەوە هەێە؟\nباوە مەحمود کێیە هیچ پێوەندی بە عەباس و حسینەوە هەێە؟\nباوە مەحمود کێیە و هیچ پێوەندی بە عەباس و حسینەوە هەێە بەو شێوەی لە ئەم دوایانە بە بەرگی سەوز گۆرەکەیان بە یا عەباس و یا حسین داپشیبوو؟\nیارسانەکان کە لە باشوری کوردستان بە کاکەیی ناسراون پێکهاتەێکی ئاینی و فکرین کە بە سەدان ساڵە لە پیناو مانەوەی خۆیان و پاراستنی داب و نەریتی کوردەواری و میژووی راستەقینەی کورد بە شیوازی جیاواز و بە ئاشکرا و نهێنی خەباتیان کردوە و کۆلیان نەداوە .\nکوردە یارسانەکان لە بەرانبەر داگیرکەران ئەوەندە سفت و قایم خەباتیان کردوە و سەریان بۆ دوژمن نەوی نەکردوە هازر بوون بۆ سێدارە و لە سێدارە دراون بە دەیان یارسانی بۆ دیفاع لە یارسان و باوەری یاری ئاگر لە جەستەی خۆیان بەر داوە و لە ژێر ئەشکەنجە گیانیان سپاردوە لە چیا سەر بڵێندەکانی کوردستانیش هەر دەم دژی لەشکری بێگانە شەریان کردوە و ملیان بۆ خواستی دوژمن شور نەکردوە و وەک یاری ژیاون و وەک یارسانیش روحیان سپاردوە.\nوەک ئاماژەمان پێ کرد هیچ دوژمنێک نەیتوانیوە بە درێژایی مێژوو کوردێکی یارسانی تەسلیم بە ئەوە بکات بێت و لە پشت مێدیاێکەوە بڵێت من ئیسلامم و ئەشهەد بۆ ئاینی ئیسلام بێنێت بەڵام جێگای داخە کە لە هەریمێکی کوردی و لە ژێر دەسڵاتی کورد مەلای کورد میدیای کورد ئەو کارەی بە کاکەیەکانی کوردستان کرد و ناچاریان کردن کە بێن و لە پشت شاشەی تلوزیون بڵێن کە ئەوان بەشێکن لە ئیسلام و هەر لە ژێر دەسڵاتی کوردیشا باوە یادگاریان لە نزیک وەردەک تەقاندەوە و باوە مەحمودیشیان لە پێشدا بە ناوی عەباس و حسین داپوشی و دواتر هەر لە ژێر دەسڵاتی کوردیشا تەقاندیانەوە.\nباوە مەحمود مروڤێکی کورد سەر بە بیر و فکری یارسان و کوری باوە وەیسیە،باوە وەیسی کە ئەورۆکە مەزارگەی لە نێوان سنوری دەستکردی باشور و رۆژهەڵاتی کوردستان و لە داوێنی چیای بەمۆ هەڵکەوتوە و نزیکە لە ئزگڵە و ناحیەی مەیدان.\nباوە وەیسی کوری سولتان سەهاک پێشەوا و رابەری یارسانەکانە و مەزارگەی سولتان سەهاک لە هەورامان و داوێنی چیای شاهۆ و قبلەی یارسانەکانیش دێتە ئەژمارن و یارسانەکان هەموو ساڵێک بۆ زیارەت رو لە هەورامان و مەزارگەی سولتان سەهاک دەکەن.\nباوە مەحمود و برێکتر لە پێشەوایانی یارسان وەک باوە نوور ، باوە سور ، شاەئیبراهیم مامی باوە مەحمود و باوە گور گور بە فەرمانی سولتان سەهاک بۆ ڕاپەراندنی کار و باری یارسان دەچن بۆ ناوچەی گەرمیان و خانەقین و مەندەلی و دواتر فەرمان دەکرێت بە شاە ئیبراهیم بچێت بۆ بەخدا و بە ئەو شێوەێە شاەئیبرایم لە بەخداد دمینێتەوە و ئێستاکەش مەزاری پیروزی هەر لە بەخدادە و باوە مەحمود لە نزیک خانەقین و باوە نور و باوە سوریش لە نێوان کەلار و دەربەندیخان و لە ئەم بەر و ئەوبەری روباری سیروانن و باوە گور گور لە کەرکوک.\nیارسانەکان لە بەر زۆڵم و زۆری بێگانە و دەست و پێوەندەکانیان وەک مەلا ئسمائیل سووسەییەکان هیج کات نیانتوانیوە و نەیان ویستوە ناسنامە و مێژووی راستەقینەی خۆیان بخەنە روو و هەر لە بەر ئەوەشە هەر بەرەڵاێک کە هات و هێزی هەبوو بە مەیلی خۆی مێژوویکی ناراست و ناوێکی غەریب و ناکوردی و ناپاک دێنێت و ئەیچەسپێنێت بە سەر مێژووی جەندین ساڵە و پاک و بێ گەردی پێشەوایانی ئێمەدا و بە نیازن مێژووی ئێمە لە گەڵ مێژووی کوشتن و برینی خۆیان بکەنە هاوبەش و هاو چارەنووس.\nعەلی فەزڵی کەواڵی ١٤.١١.٢٠١٨\nژمارەی بینین 1,849


کوردیپێدیا - کورتە مێژووی جوولەکەکانی کوردستان\n📕 کورتە مێژووی جوولەکەکانی کوردستان | پۆل: پەڕتووکخانە | زمانی بابەت: 🏳 کوردیی ناوەڕاست\nکورتە مێژووی جوولەکەکانی کوردستان\nموجز تاًريخ يهود کردستان\nئەم کتێبە لە نووسینی (بەرزان ئەحمەد کوردە) یە، لە 270 لاپەرە پێکهاتووە کە خۆی لە چوار بەشی سەرەکی و چەند تەوەرێکدا دەبینێتەوە جگە لە دەرنجام و لیستی سەرچاوەکان و کۆمەڵێک وێنەی ڕەنگاو ڕەنگ. بەشی یەکەم تایبەتە بە مێژووی جووەکان لەسەردەمی دەسەڵاتدارێتی ئیسلامدا (عەبباسی و عوسمانی) سێ بە شەکەی دیکەش تەواو بۆ کوردستان تەرخانکراوە.\nلەم کتێبەدا مێژووی پێکهاتەی جوولەکە و پەیوەندییەکانی بە تەواوی لایەنە جیاوازەکانییەوە لە باشووری کوردستان شیکراونەتەوە و خراونەتە بەر دەست. بنەچەی جوولەکە، مێژووی جولەکەکان لە عێراق، کۆنگرەی جوولەکەکان، ژمارەیان لە ئیسرائیل، شوێنی نیشتەجێبوونیان لە دنیادا، جوگرافیای ئیسرائیل، تەوڕات، جوولەکەکانی کوردستان، جووەکانی سلێمانی، لەڕووی ئابورییەوە، سیاسییەوە، کۆمەڵایەتییەوە، فەرهه نگ و داب، پێج جەژنەکانیان، نان خواردن، جل و بەرگ، هاوسەرگیری، تەداروکاتی خەنەبەندان، تەڵاق، لەدایکبوون، مردن...هتد.\nهەر هەمان کتێب لە لایەن وەرگێڕ (عومەر رەسوڵ شینکی)ەوە بۆ سەر زمانی عەرەبی وەرگێڕدراوە. هەردوو کتێبەکە کوردییەکە بە تیراژی 2000 دانە و عەرەبییەکەیان بە تیراژی 1000 دانە لە چاپخانەی کارۆ چاپێکی جوان و شایستە بە خوێنەری کورد کراوە بەمزوانە بڵاودەبنەوە.\nناشێ زانستی مێژوویی وا سەیر بکرێت تەنها کۆمەڵێک زانیارییە سەبارەت بە ڕووداوەکانی ڕابردوو، بەڵکو بریتییە لە شیکار و لێکدانەوەی واقیعی نەتەوەکان و پێشبینیکردنی ئایندەیان. تەنها لەم ساڵانەی دوایدا لێکۆڵەر و ئەکادیمییەکانی کوردستان گرنگیان بە دۆزی کەمینەی ئەتنیکی و ئاینییەکان و پەیوەندیان بە کۆمەڵگاوە داوە.\nئەم لێکۆڵینەوەیە بە ئامانجی بە دواداچوونە لە مێژووی بونی جولەکەکان لە کوردستان و دابەشبوونی جوگرافیایی و داب و فۆلکلۆریان، هەروەها لێکۆڵینەوە لە بنچینەی ئاینی جوولەکەش.\n 📺 تی ڤی & رادیۆ | 🏳 کوردیی ناوەڕاست | Karo print house چاپخانەی کارۆ\n➕ ئەم بابەتە لەلایەن: (زریان سەرچناری)ەوە لە: Jul 23 2019 12:24PM تۆمارکراوە\n📷 فایلی وێنە 1.0.1 33 KB Jul 23 2019 12:25PM زریان سەرچناری


خەڵاتی کارۆ بەخشرایە مامۆستا… – Knwe.org\nسەرەکی » هەمەڕەنگ » خەڵاتی کارۆ بەخشرایە مامۆستا…\nخەڵاتی کارۆ بەخشرایە مامۆستا عەبدولکەریم شێخانی\nهەرچەندە بڕیاربوو لە ئایندەیەکی نزیکدا و وەک ساڵانی رابردوو مەراسیمێک بەڕێوەبچێت بۆ ساڵیادی دامەزراندنی چاپخانەی کارۆ و بەخشینی خەڵاتی کارۆ بە مامۆستا «عەبدولکەریم شێخانی»، بەڵام بەهۆی بەرزبوونەوەی مەترسییەکانی کۆرۆنا لەم کاتەدا مەراسیمەکە رێکنەخرا و شەوی سێشەممە 26/10/2021 لە بۆنەیەکی تایبەتدا و بە ئامادەبوونی خاوەنی چاپخانەی کارۆ و چەند نووسەر و رووناکبیرێک، خەڵاتی کارۆ لەگەڵ نوسخەی کتێبی «کچۆڵەیەکی هەڵگیراوە»، لە ماڵەکەی خۆی بەخشرایە مامۆستا «عەبدولکەریم شێخانی».\nلەمبارەیەوە «عەتا مەحمود» خاوەنی چاپخانەی کارۆ رایگەیاند: وەک بەڕێوەبەرانی مەراسیمەکە بە باشمانزانی کە پابەندی رێنماییەکان بین، لە پێناوی پاراستنی تەندروستی گشتی و تەندروستی مامۆستا شێخانیدا، مەراسیم و کۆبوونەوە ساز نەکەین، دیارە مامۆستاش خۆی ئەوەی پێباشبوو. بۆیە لەگەڵ چەند نووسەر و رووناکبیرێکدا سەردانی مامۆستا شێخانی-مان کرد لە ماڵی خۆی خەڵاتەکەمان پێشکەشکرد.\nخوازیارین ساڵی داهاتوو، لەم ڤایرۆسە رزگارمان ببێت تا بتوانین مەراسیمی خەڵاتی کارۆ- ساڵی چوارەم 2022 لە دۆخێکی تەندروستی جێگیردا سازبکەین.


هەواڵ / جیهان :: 19/05/2019 :: 557 جار بینراوە\nدۆناڵد ترامپ، سه‌رۆكی ئه‌مریكا فه‌رمانیداوه كه‌یسی چه‌ند ئه‌ندامێكى سوپا كه تاوانبارن به ئه‌نجامدانی تاوانی جه‌نگی، ئاماده بكرێن بۆ به‌خشینی سزاكانی سه‌ریان ئه‌وه‌ش به‌پێى راپۆرتێك كه رۆژنامه‌ی نیویۆرك تایمز رۆژی شه‌ممه 18ی ئایارى 2019 بڵاویكردووه‌ته‌وه.\nرۆژنامه‌كه ده‌ڵێت: "یه‌كێك له‌و كه‌سانه‌ی كه دۆناڵد ترامپ به‌نیازه بڕیاری به‌خشینی بدات، كه‌سێكه كه به تۆمه‌تی ته‌قه‌كردن له هاووڵاتیانى مه‌ده‌نى له عێراق بڕیار بوو داداگایی بكرێت و تائێستا دادگایی نه‌كراوه.\nهه‌رچه‌ندە كه ئاماده‌كردنی كه‌یسه‌كانی تایبه‌ت به به‌خشین پێویستی به چه‌ند مانگێك هه‌یه، به‌ڵام ترامپ به نیازه له 27ی ئایاردا كه هاوكاته له‌گه‌ڵ یادێكى مێژویی ئه‌مریكا، ئه‌و ئه‌ندامانه‌ی سوپای ئه‌مریكا ئازاد بكات.\nكۆمه‌ڵێك له به‌رپرسانی ئه‌مریكی نیگه‌رانن له‌وه‌ى ئه‌و بڕیاره‌ی ترامپ ببێته هۆی سووككردنى یاسا سه‌ربازییه‌كانی ئه‌و وڵاته و به هۆیه‌وه تاوانی جه‌نگی زیاد ده‌كات.


کۆچی دوایی یەکێک لە دیاری ترین ڕابەران و کەسایەتییەکانی تەریقەتی قادری خوالێخۆشبوو شێخ محەمەدی کەسنەزانی و بە دوایدا لێشاوی دەروێشەکانی قادری بۆ بەشداری کردن لە پرسەی ڕابەرەکەیان، ئەویش لە سەردەمی کرۆنا و لەبەرچاونەگرتنی ڕێنماییەکانی تەندروستی، مشتومڕێکی کۆمەڵایەتی دروست کردووە کە پێویستم زانی چەند تێبینییەک ئاراستە بکەم.\nلە کوردستان ئایین لە ڕێگای عیرفانەوە خۆی پێناسە کردوە کە لە شێوازی دەروێشی، تەریقەت و سۆفیگەری لە کۆمەڵگای کوردیدا پراکتیز کراوە و تەمەنێکی درێژی لە کۆمەڵگای کوردیدا هەیە. سۆفی، دەروێش، دێوانە و خاکسار ناوێکی کۆنە لە کۆمەڵگای کوردەواریدا و بوونی هەیە، واتە بەشێکە لە کەلتووری کۆمەلگای کوردەواری، وەک چۆن موحەڕڕەم و تاسوعا و عاشورا لە نێو خەلکی ئێران و شیعەکان بە تایبەتی کەلتوورێنراوە و ساڵانە دەیبینین .\nهەرچەندە هەموو کوردێک ئەهلی تەسەوف نەبووە، بەس کورد بە گشتی ئاشنایی بە ئەو دیاردەیە هەیە، واتە حاڵ و جەزبەی دەروێشان و زیکری دەروێشان نمایشێک لە پەیوەست بوونی دەروێشان بە تەریقەتەوە نیشان دەدات. هەر ئەم ئاشنا بوونە هۆکارێک بوو بۆ پولیسەکانی هەرێمی کوردستان کە تەقەیان لە لێشاوی دەربازبوونیان بۆ دیوی باشوور نەکرد، بەڵام کەمتەرخەمی دەسەڵاتی ئێران و ئاگا نەبوون بە کەلتووری کوردی و شارەزا نەبوونی سەرباز و پۆلیسی ئیران بە فەرهەنگی دەروێشی لە کوردستان بووە هۆکاری تەقەکردن لە دەروێشەکان کە دەربازی باشوور دەبوون. سەربازێکی تارانی یان ئەسفەهانی کە شیعە مەزهەبن بە هەڵسوکەوتی تازیەبارێکی موحەڕەم ئاشنایە، ئەویش دیسان حازر نابێت تەقە لە ڕەشپۆشانی نێو تازییەی تاسوعا و عاشورادا بکات.\nتەریقەت و تەسەوف ئایینی ئیسلامیان بە فیلتەری کەلتووری کوردیدا لە کوردستاندا تێپەڕاندووە و پەرە پێداوە. بە هۆی کوچبەر بوونی کۆمەڵگای کوردەواری، هەموو کوردێک بە ئایینی ئیسلام شارەزایی نەبووە، تەسوف واتە تەریقەتەکانی قادری و نەقشبەندی مکانێزمێک بوون بۆ ئیرشاد و بانگێشت کردنی خەلک و لەم بارەوە مێژوویەکی درێژیان تۆمار کردووە، کە زۆر جارێکیش پشتگیری و هاوکاری ماددی کۆمەڵگای بە خۆوە گرتووە. تەکیە و خانەقا و تەسەوفی ئیسلامی لە سەدەی سێیەمی پاش ئیسلام لە بەغداد و فەلەستین بەدی هاتووە و بەرەو کوردستان تەشەنەی کردووە و کاتێ کە تەکیە و خانەقا پەیدا بوون، ئیدی کەم کەم دەبنە سەنتەرێک بۆ لایەنگران و شوینکەوتوان و تەنانەت خەڵکانی دیکەش کەڵکیان لێ وەردەگرت و زۆربەی جاران هەژاران ڕوویان لەم سەنتەرانە کردووە و بە سەدان کەس لەم تەکیە و خانقانەدا گەورەبوون. کە ئەڵبەت دەیان کەسایەتی ئەهلی عیرفان هەبوون کە بۆ خۆیان ڕابەرێکی پەروەردیی بوون و شوێنکەوتووی زۆریان هەبووە کە بۆ نموونە، سەید رەزا و شێخ سەعیدی پیران و شێخ مەحمودی حەفید دەتوانین ناو ببەین کە ئەو پەروەردەی عیرفانییە هیچکات نەیهێشت لە بەرانبەر ستەمکار سەر دابنوێنن.\nعیرفان و پەروەردەی عیرفانی لە ئەدەبیاتی کوردیدا زۆر گشتگیر بووە کە لە شێعر و شاعریدا خۆی نواندووە و لوتکەی زەق بوونەوەی تواناکانی نوخبەی ئەدەبی کورد بووە. هزر و بیری عیرفانی، پەیوەندی نیوان خالق و مەخلوق، لە شاکاری شاعیرانی وەک مەلای جزیری، مەحوی، نالی، مەولەوی، فەقێ تەیران، سەید یەعقوب مایەشتی، و دەیان شاعیری تر بووە. بەڕاستی عیرفان و مەکتەبی عیرفان هاندەرێکی حاشاهەڵنەگر بووە بۆ هاندانی ئەم کەڵە شاعیرانە، کە کەلتوور و ئەدەبیاتی ئەمڕۆی کوردی بەم کەسایەتییانە قەرزدارە کە بناخەی دەوڵەمەند کردنی زمانی کوردییان داناوە.\nبەڵام ئایا کەسایەتییەکان کە ئەمڕۆ ڕیبەرایەتی تەریقەت دەکەن کەسانی عارفن؟ عارف بوونی کەسێک تەنیا لە چوارچێوەی تەریقەتدا پیناسە ناکرێت، بەڵکو بە دڵ ڕۆشنی مرۆڤ و پەیوەندی نێوان مرۆڤ و کردگار گرێدراوە. کەسانێک بە کەمئاگایی و بە هەڵەکانیان، کانی و سەراوی خاوێنی دەروێشی لێڵ دەکەن و کەسی ئەهلی عیرفان لەگەڵ چینی سیاسی، واتە پارتە سیاسییەکان و دەسەڵاتدارانی کوردی، کە بەداخەوە زۆربەیان میلەتی کوردیان سەرشۆڕ کردووە، بەراورد دەکەن. ئەو دەسەڵاتدارانە بە ناوی کوردایەتییەوە کەلتووری گەلی کوردیان تووشی هەرەسی ئاکاری کردووە و لە هاوردە کردنی دابونەریت و قۆڕیاتی رۆژئاوا بگرە تا هاوردەکردنی سەلەفییەتی تەعریبی و ئیخوانی ئەردۆغانی سەد ڕەحمەتیان بۆ کفن دزەکە دەرهێناوە. هەر بۆیە نابێ کەسێکی عارف و دەروێشێکی خاوەن ئاکار لە گەڵ دەسەڵاتێکی گەندەڵدا بەراورد بکرێت،\nئەگەر قەرار بێ شێخایەتی و دەروێشی بخرێتە ژێر کاریگەری زریق و بریقی دونیایی و پێناسەی کەسێکی عارف گرێ بدرێت بە پێگەی دونیایی و سەروەت و سامانییەوە و پشتیوانی حکومەتییان هەبێ، ئیدی مانایەکی تیادا نامێنێت، ئەودەم رۆحی عیرفانەکە دەمرێت. کردنەوی دەرگای تەریقەت بەڕووی دەسەڵاتی سیاسی و بەکار هێنانی تەریقەت لە سیاسەتدا لێڵ کردنی کانی پاکی دەروێشانەیە. عارف بوونی شێخێک لە دەروێش بوون و خاکی بوونیدا دەبینرێت، لە سەربەخۆبوون و هەڵوێستەکانیدا زەق دەبێتەوە. لە ڕاستیدا خەڵکانێک ئەهلی عیرفان هەموو کەسێک بە عارف ناناسن بەلکو کەسانی خاکی، واتە “خ” “ا” ک” “ی” . “خ “بە واتای خاکسارن و خاکی بوون ، خوداپەرەست، و خاوەن هیمەت، “ ا ” یان ئا ئەمین، ئیمان دار، “ک” بۆ کەرامەت پارێزی، “ی” بۆ یەقین بوون بە ئیمان و بڕوایەک کە بە رۆژی دووایی هەیەتی، واتایەکی تر عارف کەسێکە کە بتوانی دەستگیر و ڕێنمونی مرۆڤەکان بێ. نموونەی کەسانی عارف لە کوردستان کەم نین، وەک هەریەک لەنووسەرەکان (تەها سلێمان، عومەر مەحمەد، سمکۆسابیر، عەدالەت عومەر ساڵەح، مەحمەد حمەساڵەح تۆفیق، لەتیف فاتیح، عارف قوربانی) و چەندینی تر باسی ئەم چیرۆکەی خوارەوە دەکەن.\nکاتێ شیخ حسەینی هەزارکانی و بنەماڵەکەی لەلایەن رژێمی بەعسەوە لەگەڵ بەشی زۆری دانیشتوانی ئاواییەکانی گەرمیان لەئاوایی ملە سورە دەستبەسەر دەکرێن و دواجاریش بەرەو بێسەرو شوێنکردن و کۆمەڵکوژکردن دەبرێن، حیزبی بەعس بە شیخ حسەین پێشنیار دەکات و پێی دەڵێ( خۆتوو بنەماڵەکەت ئازاد دەکەین و بڕیاری سەرەوەمان پێیە) شێخ دەڵێت: یان ئازادی خۆم و قەومەکەم یان منیش لە گەڵ ئەوان دەبم. شێخ باسی عەشرەتیش ناکات، دەڵێت قەومەکەم واتە هەموو و ئەو خەڵکەی کە دەستبەسەر کراون و دوایی ئەنفال کران.\nهەروەک لە دووساڵی ڕابوردوو لەسەر ئەم هەڵوێستە و دۆکیۆمێنت کردنی، نووسەر "سمکۆ سابیر" کتێبێکی بڵاوکردەوەو بەداخەوەم دەرفەت نەبووە ئەو کتێبە ببینم. هەربۆیە چاوەڕوانی جوانییەکان لە دەروێشێک یان شێخێک دەکرێت، شێخێکی باش دەروێشکی باشە. هەر لە ناوچەی گەرمیان دوورناکەوینەوە، شێخ فازیلی شیخ مەحمود گۆپتەپە لە شاری کفری، خەڵکی شارەکە بە دەیان کەرامەتی ئاکاری و خوداناسی لێ دەگێڕنەوە. سالی ١٩٨٢ حیزبی بەعس داوا لە برازایەکی شێخ فازیل واتا شیخ ئیسماعیل شێخ سەفائەدین دەکات کە چەک هەڵبگرێت و چەند فەوجێک دروست بکات کە لە گەڵ حکومەتی ئێران بە شەر بێن، ئەگینا ڕەوانەی کەمپی ئەلتاشی ڕومادییەی دەکەن، ناوبراو دەڵێ چەکی من تەزبیحەکەمە و پێشنیارەکە رەد دەکات و ئیدی بە هاوکاری چەند مەنسوبێکی بە دزییەوە شەوێک دەگەرێتەوە بۆ ئێران ، لەوێش لە کرماشان حکومەتی ئێران بۆ دووسال ڕوانەی بەندیخانەی دێزل ئابادی کرماشانی دەکات. بە کوردییەکەی لەم کەسانە لە کۆمەڵگای کوردەواریدا کەم نین.\nبە گشتی جوانترین سیمای ئایین لە رۆخساری عیرفاندا دەبینرێت تا وەکو بە ئایدولۆژی کردنی ئایین و مەزهەبپەرستی و تەکفیر کردنی خەڵک و سەنگەر لە یەکدی گرتن کە ماڵوێرانی بەرهەم دێنێ و تەنانەت ئیدی لێرەدا ئایین وەک خەتەرێک بۆ تەبایی کۆمەلگا پێناسە دەکرێت. لە عیرفاندا باوەشێکی دایکانە بە ڕووی مرۆڤەکاندا هەردەم کراوەیە و بە بێ لە بەر چاو گرتنی نەتەوە و مەزهەب و ئایین، و هەر ئەو ڕۆحە عیرفانییەیە کە تالۆرەنسی کۆمەڵایەتی بەرز دەکاتەوە و تەبایی کۆمەڵایەتی بە هێزتر دەکات. ،ئەلبەت بەو مەرجەی کە مرۆڤی عارف کە پێوانەی “خاکی بوون” لە خۆدا بپارێزی, ڕێبەرایەتی بکات و ئنجا دەتوانێ دەستگیر و ڕێنما بێ، نەک هۆکاری گومڕایی بێ، ئایا ئەوانەی كانی دەروێشی لێڵ دەكەن لە دەروەی تەریقەتن، یان لە نێو خودی تەریقەتدان؟\n1 پێناسەیەک لە سەر ڕەگەزپەرستی، ئەمەریکا و کەنەدا


قوباد تاڵەبانی:مامۆستایان لەخەباتدا وەك پێشمەرگە رۆڵیان بینیوە\nقوباد تاڵەبانی جێگری سەرۆك وەزیرانی هەرێمی كوردستان بەبۆنەی یادی 57یەمین ساڵەی دامەرزاندنی یەكێتی مامۆستایانەوە پیرۆزبایی لەیەكێتییەكە دەكات و دەڵێت: یەكێتی مامۆستایان یەكێك لەچالاكترین و پێویستترین رێكخراوە مەدەنییەكانی كوردستانەو لەڕۆژگاری خەباتی رزگاریخوازیدا وەك پێشمەرگە چالاكانەو لەخۆ بردوانە رۆڵیان دیوە.\nبەڕێزان سەرۆك و ئەندامانی سكرتاریەتی یەكێتی مامۆستایانی كوردستان\n(57) ەمینی ساڵیادی دامەزراندنی یەكێتی مامۆستایان پیرۆز دەكەم و كارو بەرهەمی ئەم رێكخراوە پێشەنگە لەمەیدانەكانی خەباتی نەتەوەیی و پەروەردەو زانست بەرز دەنرخێنم.\nیەكێتی مامۆستایان یەكێك لەچالاكترین و پێویستترین رێكخراوە مەدەنییەكانی كوردستانە بەوپێیەی زادەو هەڵقوڵاوی خەباتی پیشەیی توێژی مامۆستایان و گرنگیدانە بەڕێكخستنی كاروباری رێبەرانی فێركردن و وانەبێژانی نەوەكانی داهاتوو كە ئایندەو سەرمایەی راستەقینەی گەلی كوردستانن.\nئێوە لەرۆژگاری خەباتی ڕزگاریخوازیدا وەك پێشمەرگە چالاكانەو لەخۆ بردووانە ڕۆڵتان دیوە، لەپاش ڕاپەڕینیش لە گۆڕانكارییە پەروەردەییەكان و پەرەسەندنەكانی فێركردن هاوكارو یارمەتیدەرو بەشداری چالاك بوون لە شانازی بەردەوامی خوێندن و فێركردنی كوردستان لە وێستگە جیاجیاكانی گەمارۆی ئابووری و قەیران و جەنگەكانیش پشكی شێرتان بەردەكەوێت.\nلەرێی بەرێزتانەوە سڵاو بۆ سەرجەم مامۆستایانی كوردستان دەنێرم كە لێبڕاوانە لەهۆڵەكانی خوێندندا نەوەی ئایندەی كوردستان فێری بەهای جوان و پەروەردەی باش و زانست و زانیاری دەكەن و هەرچی بۆ ئەوان بكرێت هێشتا هەر كەمە.\nدووبارە پیرۆزبایی ساڵیادی دامەزراندنی یەكێتی مامۆستایان دەكەم كە ئێمە وەك داكۆكیكارو بەرگریكاری مامۆستایان ناسیومانەو لەم بۆنەیەشدا هیوای نوێبونەوەو پەرەسەندن و كارو پلان و بەرنامەی نوێ و دڵخۆشكەری بۆ دەخوازم..


نەتەوە | 12:30:44 2018-06-23 | (2,763) جار خوێندراوەتەوە\nهه‌ردوو وه‌زاره‌تی پێشمه‌رگه‌و په‌روه‌رده لیستی موچه‌ی مانگی 4 ره‌وانه‌ی وه‌زاره‌تی دارایی ده‌كه‌ن، ئه‌مینداری گشتی وه‌زاره‌تی پێشمه‌رگه‌ش رایده‌گه‌یه‌نێت"به‌فه‌رمی ئاگادار نه‌كراوینه‌ته‌وه، به‌ڵام هه‌موو ئاماده‌كارییه‌كمان كردووه"، به‌ڕێوه‌به‌ری ژمێریاری په‌روه‌رده‌ی سلێمانیش ده‌ڵێت: لیستی موچه‌ی مانگی 4 ره‌وانه‌ی گه‌نجینه كراوه‌و زۆربه‌یان وردبینكراوه.\nبه‌پێی گشتاندنی ژماره (6)ی وه‌زاره‌تی دارایی و ئابووری كه ئاڕاسته‌ی سه‌رجه‌م وه‌زاره‌ت و داموده‌زگاكان كراوه، ئاگاداركراونه‌ته‌وه كه پابه‌ندبن به‌ناردنی لیستی موچه بۆ گه‌نجینه‌كان له‌كاتی خۆیدا، بۆئه‌وه‌ی موچه‌ی مانگایان دوانه‌كه‌وێت.\nفه‌ریق روكن جه‌بار یاوه‌ر ئه‌مینداری گشتی وه‌زاره‌تی پێشمه‌رگه لە لێدوانێکدا بە ئێس ئێن ئێنی راگه‌یاندووە: به‌شێوه‌یه‌كی فه‌رمی له‌لایه‌ن وه‌زاره‌تی داراییه‌وه ئاگادار نه‌كراوینه‌ته‌وه كه موچه‌ی مانگی 4ی وه‌زاره‌تی پێشمه‌رگه كه‌ی دابه‌شده‌كرێت، به‌ڵام به‌پێی لێدوانی هه‌ندێك سه‌رچاوه‌ی ناو وه‌زاره‌تی دارایی و ئابووری، موچه‌ی وه‌زاره‌تی پێشمه‌رگه پێشده‌خرێت بۆ یه‌كه‌م وه‌زاره‌ت.\nوتیشی"ماوه‌ی 10رۆژه هه‌موو ئاماده‌كارییه‌كمان كردووه‌و لیستی موچه‌ی مانگی 4 ته‌واو بووه‌و ره‌وانه‌ی وه‌زاره‌تی دارایی كراوه".


له یادی 23ساڵه‌ی شه‌هیدبوونـی حه‌سه‌ن كوێستانیی سه‌ركرده‌و هاوڕێكانیدا\nله یادی 23ساڵه‌ی شه‌هیدبوونـی حه‌سه‌ن كوێستانیی سه‌ركرده‌و هاوڕێكانیدا   17/5/2017\nشه‌هید حه‌سه‌ن، رۆڵه‌ی رۆژی ته‌نگانه\nدوای كاره‌ساتی هه‌كاری له دۆڵی (نێی) ه‌وه به ناچاری به‌ره‌و (دۆڵی خیلاپ) به‌ڕێكه‌وتین تا رزگاربین له بۆردومانی رۆژانه‌ی هه‌لیكۆپته‌ره‌كانی (شا).\nهه‌موومان 44 پێشمه‌رگه مابووینه‌وه، نیوه‌مان بێ چه‌ك بووین، زۆریش بێ پاره بوین ده‌ستمان نه‌ده‌گه‌یشته شاره‌كانیش واته له ته‌نگانه‌دابووین.\nبه‌ڵام كه له (دۆڵی خیلاپ) گواستمانه‌وه بۆ (دۆڵی سه‌رشێخان) توانیمان په‌یوه‌ندی بكه‌ین به رێكخستنی كۆمه‌ڵه‌وه كه لێپرسراوه‌كه‌ی شه‌هیدی نه‌مر حه‌سه‌ن كوێستانی بوو. ئه‌ویش دلێرانه فریامان كه‌وت. هه‌م خواردن و كه‌لوپه‌ل و هه‌م پاره‌شی بۆ دابینكردین، هه‌م زۆریش دڵی خۆشكردین به گه‌شه‌كردنی رێكخستنه‌كانی ناوچه‌كه كه سه‌دان تێكۆشه‌ری ئازا و به‌جه‌رگی له خۆ كۆكردبۆوه. ئه‌وه یه‌كه‌مین جاربوو شه‌هید حه‌سه‌ن و كرداره‌كانیم ده‌بیست هه‌رله‌و ساوه بۆم ده‌ركه‌وت كه رۆرڵه‌ی رۆژی ته‌نگانه‌ویه.\nپاشان ئه‌وه بو هاته ده‌ره‌وه‌ش بۆ پێشمه‌رگایه‌تی، له‌م بواره‌دا هه‌ر رۆڵه‌یه‌كی قاره‌مان و خۆڕاگر و بێباك بو له زه‌حه‌متییه‌كان و گێچه‌ڵ و گیروگرفته‌كانی شۆڕش، ئه‌مه جگه له‌وه‌ی كه رۆڵه‌یه‌كی ژیر و هۆشیار بوو. هه‌ر بۆیه زوو پێش كه‌وت و له ژێلڵا هێنای تا گه‌یشته پله‌ی سه‌ركرده‌یی له پێشمه‌رگایه‌تیی و حزبایه‌تییدا.\nسه‌ره‌ڕای ئازایه‌تی و هۆشیاری شه‌هیدی نه‌مر خه‌باتگێرێتی رووخۆش و قسه خۆش و گونجاو بوو له‌گه‌ڵ پێشمه‌رگه جیاجیاكاندا، زمانی كۆمه‌ڵایه‌تیی خه‌ڵكیشی ده‌زانی، بۆیه كه ده‌چووه ناویان خێرا جێگه‌ی خۆی و ئه‌ركه‌كانی له ناویاندا ده‌كرده‌وه. هه‌ر به‌ڕاستی تێكۆشه‌رێكی جه‌ماهیری و خاكی و گونجاو و لێزان بوو.\nسه‌د مه‌خابن له شه‌ڕی گڵاوی ناوخۆدا له هه‌وڵێكدا بۆ دامركاندنه‌وه‌و كوژاندنه‌وه‌ی شه‌ڕ و پێكدادان شه‌هید كرا، له‌وه‌ختێكدا كه له هه‌وڵی چه‌سپاندنی هودنه و راگرتنی شه‌ڕی براكوژه بوو.\nبه‌ڵام ناوی شه‌هیدی سه‌ركرده حه‌سه‌ن كوێستانی له‌مێژووی گه‌له‌كه‌مان و شۆڕشه‌كانی (ی.ن.ك) دا هه‌میشه ده‌دره‌وشێته‌وه.\nخانه‌واده‌ی مام ئه‌حمه‌دی گه‌ڵاڵه\nشانازیی شه‌هید بوون و خۆڕاگریی له زیندان و شاخ دا\nرۆژی 17ی ئایار، یادی زامێكی قوڵی جه‌سته‌ی كوردستانه، له‌و رۆژه‌دا سه‌ركرده‌یه‌كی هۆشیارو دیار، فه‌رمانده‌و پێشمه‌رگه‌یه‌كی ئازاو رۆشنبیرێكی خامه به‌بڕشت، تێكۆشه‌رێكی ماندووی كوردایه‌تی و خه‌مخۆری ئاشتی و ته‌بایی، كاك حه‌سه‌ن كوێستانی، له‌كاتی هه‌وڵدان بۆ ته‌شه‌نه نه‌سه‌ندنی ئاگری شه‌ڕی ناوخۆو له‌پێناو پاراستنی ئه‌زموونی تازه‌ی كوردستانی دوای راپه‌ڕین، خۆی خسته به‌رده‌م تیغی ژه‌هراوی تا به‌ڵكو ئه‌مه خوایه ئه‌و تیغه بچێته‌وه كالان و نه‌چێته سه‌ر جه‌سته‌ی براكان، به‌ڵام له‌ئه‌نجامدا ئه‌و تیغه به‌غه‌در جه‌سته‌ی ئه‌و كۆتره سپییه‌ی ئاشتی بڕی و شه‌ڵاڵی خوێنی كرد، كوێستانی رێگه‌ی هات و نه‌هاتی گرته به‌ر تا به‌ڵكو بتوانێت ئاوێكی ره‌حمه‌ت بكات به‌سه‌ر ئاگری جۆشدراوی شه‌ڕی ناوخۆدا، به‌ڵام رێگه‌كه (نه‌هات)ی هێناو ده‌ستی غه‌در لێنه‌گه‌ڕا كۆتره سپییه‌كه‌ی كوێستانان نامه‌ی ئاشتی بگه‌یه‌نێته مه‌نزڵ، له‌نیوه‌ی رێدا، له بۆسه‌یه‌كی دزێودا كوێستانی و براكه‌ی، كوێستانی و ئامۆزاكه‌ی، كوێستانی و پێنج رێبواری دیكه‌ی رێگه‌ی ئاشتی، شه‌هید و شه‌ڵاڵی خوێن كران.\nبه‌ڵگه‌ش بۆ نیازپاكی ئه‌و شه‌هیده سه‌ركرده‌یه، ئه‌وه‌یه كه به‌بێ هیچ خۆئاماده‌كردن و هێزێكی ئه‌وتۆ چووه ناوچه‌ی مه‌ترسییه‌وه، له‌كاتێكدا ئه‌و پیاوه سه‌ركرده‌یه‌كی سیاسیی دیارو خاوه‌ن ده‌سه‌ڵات و فه‌رمانده‌یه‌كی سه‌ربازیی دیاری خاون هێزبوو و به یه‌ك ئاگادارییه‌ك ده‌یتوانی به‌سه‌دان پێشمه‌رگه له ده‌وری خۆی كۆبكاته‌وه، به‌ڵام چونكه ئه‌و نییه‌تی شه‌ڕنه‌بوو و مه‌به‌ستی بوو ئاشتی به‌رقه‌رار بێت، ئه‌و موجازه‌فه‌یه‌ی به‌خۆیه‌وه كردو ژیانی خۆی و براو ئامۆزاو پێنج هه‌ڤاڵیشی له‌سه‌ر دانا.\nئیدی به‌وجۆره، بزووتنه‌وه‌ی كوردایه‌تی، ی.ن.ک و ده‌ڤه‌ره ره‌نگینه‌ی باڵه‌كایه‌تی و هه‌موو كوردستان، ماته‌م بارو كۆستكه‌وتووبوون.\nهه‌موویان زیندانی كران\nخه‌باتی شه‌هید كوێستانی و بنه‌ماڵه‌كه‌ی له دژی داگیركه‌رانی كورستان، قوربانیدان و ماندوبوون و ده‌رده‌سه‌رییه‌كانی ئه‌وان له دیرۆكی دوروو درێژی بزوتنه‌وه‌ی رزگاریخوازی گه‌لی كوردستانه ده‌گمه‌ن و نموونه‌ییه، له هه‌ناوی هه‌ر ویژدان زیندوویه‌كدا دیارو و به‌رچاوو و له‌بیر نه‌كراوه.\nئه‌و خێزان و بنه‌ماڵه‌یه هه‌ریه‌كێكیان بۆخۆی تێكۆشه‌رێكی خاوه‌ن باوه‌ڕو كاریگه‌ر بووه، بۆ نموونه: ئه‌وكاته‌ی حكومه‌تی به‌عس بۆی ئاشكرا بووه كه حه‌سه‌ن كوێستانی له‌رێكخستندایه‌و كاری سیاسی ده‌كات، كوێستانی ده‌چێته لای دایكی و پێی ده‌ڵێت:(دوو رێگه‌م له‌به‌رده‌مدایه، یان ئه‌وه‌تا ده‌بێت بچمه شاخ، یان خۆم به‌ده‌سته‌وه‌بده‌م، دایكیشی له‌هه‌ڵوێستێكی چاونه‌ترسانه‌و شۆڕشگێڕانه ئاسای خۆیدا به‌حه‌سه‌نی كوڕی ده‌ڵێت: بڕۆ بۆشاخ، كوێستانیش ده‌ڵێت: ئاخر سه‌رو ماڵتان تیا ده‌چێ و تووشی گیران و ئه‌شكه‌نجه ده‌بن، دایكی پێی ده‌ڵێته‌وه: ببه به‌پێشمه‌رگه‌و ئه‌گه‌ر تۆش شه‌هید ببیت، یان منیش بگیرێم هه‌موو شتێكم قبوڵه، ئیتر هه‌رچیه‌ك ده‌بێت با ببێت).\nبێگومان هه‌ڵوێستی ئه‌ودایكه كوڕی ئاوای لێبه‌رهه‌م دێت، ئازایه‌تی و هه‌ستی تێكۆشان و كوردایه‌تیی دایكی كوێستانی و مام ئه‌حمه‌دی باوكی بوو كه بووه هۆی ئه‌وه‌ی لایه‌كی گه‌وره له‌خه‌باتی گه‌له‌كه‌یان بكه‌نه‌وه‌و ئه‌ركێكی گه‌وره به‌جێبهێنن.\nرژێمی داگیركه‌ری ئه‌وسای عیراق بۆ هه‌ره‌سهێنانی وره‌ی ئه‌و خێزانه و ناچاركردنیان به وازهێنانی له ره‌وتی تێكۆشانی گه‌له‌كه‌یان چه‌ندین رێگه‌ی گرته‌به‌ر، هه‌ر له خشته‌بردنیان به‌سامان و ئیمتیازاتی جۆراوجۆر تا ده‌گاته ئازاردان و هه‌ڕه‌شه‌و ده‌ستگیركردنیان، بۆ چه‌ندینجارو له‌سه‌ر یه‌ك له‌ساڵانی 1977- 1982دا، رژێمی عیراق دایك و باوك و مام و خوشك و برای شه‌هید كوێستانی ده‌ستگیرو زیندانیی كردن، دواتر ده‌ستی به‌سه‌ر ماڵ و داراییه‌كه‌یاندا گرت، به‌ڵام هیچ كام له‌وانه توانای له‌قكردنی ئیراده‌ی كوێستانی و باوك و دایك و براكانیی ئه‌ویان نه‌بوو، له‌سه‌نگه‌ری شه‌ره‌فی كوردایه‌تیدا مانه‌وه‌و سه‌ره‌ڕای هه‌موو ئاسته‌نگه‌كان هه‌وڵێستی زێڕینیان هه‌ر له دره‌وشانه‌وه‌دابوو، هه‌رئه‌و بیرو باوه‌ڕه‌شبوو وایكرد كوڕه‌كانی مام ئه‌حمه‌د گه‌ڵاڵه‌یی ته‌واوی ژیانی لاوێتیان له‌شاخ به‌سه‌ر به‌رن و هه‌ر له شاخیشداو به‌ر له‌كوێستانی، دووكوڕی دیكه‌ی مام ئه‌حمه‌د كه پێشمه‌رگه‌بوون (حه‌مه‌ڕه‌ش و حاجی)، هه‌ر یه‌كه‌یان له نه‌به‌ردییه‌كدا له‌نێوان ساڵانی 1981 و 1983دا، شه‌هیدبوون.\nقۆناغی نوێ و ئه‌ركی سه‌خت\nشه‌هیدی سه‌ركرده حه‌سه‌ن كوێستانی، هه‌رله‌سه‌ره‌تای لاوێتییدا وه‌ك كه‌سێكی كامڵ و به‌ئه‌زموون هاتۆته پێش چاوان، هۆشیارو ئاگاداری بارودۆخی كوردستان و واقیعی تاڵی ئه‌و رۆژگاره بووه، بۆیه وه‌ك ده‌ستبه‌كاربوون له‌یه‌كه‌م وێستگه‌ی خه‌باتدا ساڵانی شه‌سته‌كانی سه‌ده‌ی رابردوو تێكه‌ڵی بزوتنه‌وه‌ی قوتابیان بووه، دوای ئاوێته بوونیشی له رێكخراوه پڕشانازییه‌كه‌ی كۆمه‌ڵه‌ی ره‌نجده‌ران زیاتر گه‌شه به لایه‌نی هۆشیاری و بیروباوه‌ڕی كوردانه ده‌دات و به‌كارامه‌ییه‌وه ئه‌ركه‌كانی جێبه‌جێكردووه، هه‌ربۆیه له‌دوای نسكۆی شۆڕشی ئه‌یلول له‌ساڵی 1975دا، ئه‌ركی لێپرسراوێتی كۆمیته‌ی راپه‌ڕینی كۆمه‌ڵه‌ی ئیش و كاره‌كانی رێكخستن له‌وكاته‌دا زۆر سه‌خت و دژوار بووه، رژێمیش له‌وپه‌ڕی به‌ده‌سه‌ڵاتی و خاوه‌ن تۆڕی سیخوڕی و دارایی زۆردا بووه، بۆیه زوو زوو پۆلێك له‌تێكۆشه‌ران به‌تایبه‌ت هه‌ڤاڵانی كۆمه‌ڵه‌و یه‌كێتیی نیشتمانیی كوردستان ئاشكرا ده‌بوون و ده‌كه‌وتنه زیندانه‌كانه‌وه، كوێستانیش كه‌لێپرسراوێكی دیاری رێكخستنه‌كان و كه‌سێكی به‌جموجۆڵ و چالاكی ناوشار بووه، له‌لایه‌ن حكومه‌تی ئه‌وسای عیراقه‌وه ئاشكرابووه‌و بڕیاری ده‌ستگیركردنی ده‌ركراوه.\nدوای چه‌ندساڵێك له‌خه‌باتی نهێنی ناوشاره‌كان و بوونی به پێشمه‌رگه، گورجوگۆڵتر له قۆناغی نوێدا ده‌چێته مه‌یدانی خه‌باته‌وه‌و رۆڵ و كاریگه‌رییه‌كانی باشتر ده‌رده‌كه‌ون، هه‌ربۆیه به‌زوویی ئه‌رك و لێپرسراوێتی گه‌وره‌ترو سه‌ختتری پێده‌سپێردرێت.\nلێپرسراوێتی سیاسی و لایه‌نی هۆشیاریی له‌ناو هێزی پێشمه‌رگه‌دا، فه‌رمانده‌یی كردنی پێشمه‌رگه‌و سه‌رپه‌رشتی كردنی داستانه‌كان و شه‌ڕه سه‌خته‌كان، چوونه سه‌ركردایه‌تی و بوون به یه‌كێك له بڕیارده‌ره‌كانی شۆڕش و حزب، زۆری دیكه‌ش و هه‌موو ئه‌مانه له‌لایه‌ن كوێستانییه‌وه به‌تواناو گیانبازی و شایسته‌یی بوون به‌ده‌ستهێنراوه.\nبه‌هه‌مان شێوه‌ش تۆماركردنی سه‌ركه‌وتن له‌كاتی شكستی راپه‌ڕین و كۆڕه‌وی خه‌ڵكی كوردستاندا له هه‌ردوو شه‌ڕه‌كه‌ی (كۆڕێ) له رۆژانی 7 و 11/4/1991، جارێكی دیكه ئه‌وه‌ی سه‌لمانده‌وه كه كوێستانی پیاوی ته‌نگانه‌یه‌و له شكستدا سه‌ركه‌وتن ده‌خوڵقێنێت.\nیاداشتی شه‌ڕی كۆڕێ\nخۆ ئه‌گه‌ر هه‌موو لایه‌نه‌كانی دیكه‌ی شه‌هید كوێستانی فه‌رامۆش بكه‌ین و ته‌نیا وه‌ك نووسه‌رو رۆشنبیرێكیش سه‌یری به‌رهه‌مه‌كانی بكه‌ین، ئه‌وا هێشتا ئه‌و كه‌سایه‌تییه‌كی باڵاو خاوه‌ن شانازییه‌كی گه‌وره‌یه، چونكه هه‌میشه لایه‌نی رۆشنبیریی به‌گرنگ زانیوه‌و له‌و بواره‌شدا خامه‌یه‌كی به‌بڕشت بووه، له‌زۆربه‌ی رۆژنامه‌و گۆڤاره‌كانی سه‌رده‌می شاخ و شار، نووسینی جۆراوجۆری به‌پێزی بڵاوكردۆته‌وه، خاوه‌ن ئیمتیازی گۆڤاری سه‌رهه‌ڵدان بووه، كه‌مه‌ڵبه‌ندی (4)ی بادینان به‌كوردی و عه‌ره‌بی ده‌ریده‌كرد، هه‌روه‌ها كتێبێكیشی به‌زمانی عه‌ره‌بی نووسیوه.\nیه‌كێكی دیكه له نووسینه‌كانی شه‌هید كوێستانی، تۆماركردنی یاده‌شته‌كانی رۆژانی شه‌ڕو به‌رگرییه‌كانی كاتی كۆڕه‌وی خه‌ڵكی كوردستانه له نیسانی 1991 له داستانه به‌ناو بانگه‌كه‌ی كۆڕێدا.\nشه‌هید كوێستانی به‌وردی رۆژانی ئه‌و به‌رگرییه قاره‌مانانه‌یه‌ی تۆماركردووه‌و له‌رووی مێژووییه‌وه بایه‌خێكی گه‌وره‌ی هه‌یه، چونكه به‌وردی و له‌نزیكه‌وه كه خۆی فه‌رمانده‌ی داستانه‌كه بووه، هه‌موو زانیارییه‌كانی یادداشت كردووه.\nهاوڕێیانی كوێستانی، شه‌هیدانی ئاشتی\n*شه‌هید یوسف ئیبراهیم گه‌ڵاڵه‌یی، ساڵی1957 له‌شارۆچكه‌ی گه‌ڵاڵه له‌دایكبووه، ساڵی 1977 په‌یوه‌ندیكردووه به‌كۆمه‌ڵه‌وه‌و رۆژی 22/7/1979 بووه به‌پێشمه‌رگه له‌هه‌رێمی 7، له‌به‌هاری هه‌مان ساڵ له‌نه‌به‌ردییه‌كه‌ی مامه رووته به‌سه‌ختی بریندار بووه، ساڵی 1981 بووه‌به لێپرسراوی ده‌سته‌ی تایبه‌تی شه‌هید كوێستانی له‌تیپی 12ی سۆران، ساڵی 1985 بۆته فه‌رمانده‌ی كه‌رت له‌باره‌گای مه‌ڵبه‌ندی سێ لای شه‌هید كوێستانی.\nله‌ڕاپه‌ڕینی 1991دا تا ڕزگاركردنی كه‌ركوك له‌ته‌ك شه‌هید كوێستانی بووه، هه‌مانساڵ بووه به‌فه‌رمانده‌ی به‌تالیۆنی 46ی گه‌ڵاڵه، دواتر بۆته یاریده‌ده‌ری فه‌رمانده‌ی فه‌وج له‌لیوای 33.\nله‌كه‌ڵ كوێستانی شه‌هید كرا.\n*شه‌هید خدر ره‌سوڵ مینه ناسراو به‌سه‌ید خدر، ساڵی 1965 له‌گوندی (زینو)ی قه‌زای چۆمان له‌دایكبووه‌و ساڵی 1979 په‌یوه‌ندیكردووه به‌ڕێكخستنه‌كانی كۆمه‌ڵه‌ی ره‌نجده‌رانی كوردستانه‌وه، چالاكانه ئه‌ركه‌كانی رێكخستنی جێبه‌جێ كردووه، ساڵی 1987 بووه به‌پێشمه‌رگه له‌تیپی 19ی كۆڕه‌ك، به‌شداری ده‌یان نه‌به‌رد‌و شه‌ڕی كردووه‌و ڕۆڵی كاریگه‌ری تێدا بینیوه و به‌شداری له‌ڕاپه‌ڕیندا كردووه تاڕزگاركردنی كه‌ركوك.\n*شه‌هید محه‌مه‌د عه‌لی مسته‌فا، ساڵی 1972 له‌گوندی (ده‌ربه‌ندی رایات)ی قه‌زای چۆمان له‌دایكبووه و ساڵی 1988 په‌یوه‌ندیكردووه به‌ڕێكخستنه‌كانی ی.ن.ك و ئازایانه كاره‌كانی رێكخستنی ئه‌نجام داوه.\n*شه‌هید خدر حه‌مه‌د ئه‌مین خدر، ساڵی 1968 له‌گوندی (ده‌ربه‌ندی رایات)ی قه‌زای چۆمان له‌دایكبووه‌و ساڵی 1986 په‌یوه‌ندیكردووه به‌ڕێكخستنه‌كانی ی.ن.ك، ساڵی1991 بۆته پێشمه‌رگه‌و له‌ڕاپه‌ڕیندا رۆڵی كاریگه‌ری هه‌بووه‌و تاڕزگاركردنی كه‌ركوك به‌شداربووه.\n*شه‌هید مینه ئه‌حمه‌د ئیسماعیل، ساڵی 1973 له‌گوندی (سوره‌بان)ی شارۆچكه‌ی قه‌سرێ له‌دایكبووه، ساڵی 1987 په‌یوه‌ندیكردووه به‌ڕێكخستنه‌كانی ی.ن.ك، له‌راپه‌ڕینیی 1991 رۆڵی كاریگه‌ری نواندووه‌و له‌پاككردنه‌وه‌ی شاره‌كانی: شه‌قڵاوه هه‌ولێر، كه‌ركوك. دواتر له‌سه‌رداوای خۆی گوازراوه‌ته‌وه بۆلای شه‌هید كوێستانی و له‌وێ ئه‌ركه‌كانی پێشمه‌رگایه‌تی به‌جێهێناوه، شه‌هید مینه ڕه‌وشتبه‌رزو جێگه‌ی رێز‌و خۆشه‌ویستی هاوڕێیانی بووه.\n*شه‌هید مه‌حمود ئه‌حمه‌د عه‌بدوڵڵا ناسراو به‌خوله، ساڵی 1967 له‌شارۆچكه‌ی گه‌ڵاڵه له‌دایكبووه، له‌ته‌مه‌نی شه‌ش ساڵییه‌وه خراوه‌ته به‌ر خوێندن‌و تائه‌و كاته‌ی هه‌موو ماڵه‌وه‌یان بوونه‌ته پێشمه‌رگه، درێژه‌ی به‌خوێندن داوه.\nساڵی 1982 بۆته پێشمه‌رگه لای شه‌هید حه‌سه‌ن كوێستانی برای، ئازا‌و وریا‌و به‌ده‌ست‌و برد‌و نیشانه شكێن بووه، به‌شداری ده‌یان چالاكی‌و نه‌به‌ردی كردووه، ساڵی 1983 كه(حاجی) براشی شه‌هید بوو، ئه‌و به‌گوڕترو به‌جۆشتر كه‌وته خۆ‌و له‌پاڵ كاری پێشمه‌رگانه، سه‌ركه‌وتووانه كاری رێكخراوه‌یی ئه‌نجامده‌داهه‌میشه ده‌سته‌ی هێرشبووه‌و ئازابووه له‌شه‌ڕه‌كاندا.\nدوای راپه‌ڕین چه‌ندین كاری رێكخراوه‌یی‌و پیشه‌یی‌و پێشمه‌رگانه‌ی پێسپێردراوه، هه‌روه‌ها له‌گه‌ڵ دامه‌زراندنی سوپای یه‌كگرتووی كوردستان بۆته ئه‌فسه‌ر هه‌واڵگری لیوای 33.\nشه‌هید حه‌سه‌ن كوێستانی له ئینسكلۆپیدیای ی.ن.ك دا\nپێشمه‌رگه و كادیری رێكخستن و فه‌رمانده و ئه‌ندامی كۆمیته‌ی سه‌ركردایه‌تیی یه‌كێتیی نیشتمانیی كوردستان. ناوی ته‌واوی حه‌سه‌ن ئه‌حمه‌د عه‌بدوڵڵا. له‌دایكبووی ساڵی 1950ی شارۆچكه‌ی گه‌ڵاڵه له‌پارێزگای هه‌ولێر. تا قۆناغی ئاماده‌یی خوێندووه.\nژیانی سیاسی له‌ساڵی 1972 ده‌ست پێده‌كا، كاتێك له‌مانگی تشرینی دووه‌مدا په‌یوه‌ندیی به‌ڕێكخستنه‌كانی كۆمه‌ڵه‌ی ره‌نجده‌رانی كوردستانه‌وه كرد. له‌مانگی ئایاری ساڵی 1977 ده‌زگا ئه‌منییه‌كان گورزێكی گورچكبڕیان له‌ڕێكخستنه‌كانی هه‌ولێر وه‌شاندو له‌ئاكامدا ژماره‌یه‌كی زۆری ئه‌ندامان گیران و ئه‌وانه‌ش كه ده‌ستگیر نه‌كران، خۆیان له‌به‌ر چاوان ون كرد یان په‌یوه‌ندییان به‌هێزی پێشمه‌رگه‌وه كرد له‌وانه ئه‌ندامی كۆمیته‌ی هه‌رێمی هه‌ولێرو سه‌رپه‌رشتیاری رێكخستنه‌كانی ناو هه‌ولێر شاخه‌وان عه‌باس كه په‌یوه‌ندیی به‌هێزی پێشمه‌رگه‌وه كرد. بۆ چاره‌سه‌ركردنی كێشه‌ی شڵه‌ژانی ره‌وشی رێكخستنه‌كان، كۆمیته‌ی راپه‌ڕین دامه‌زراو لێپرسراوه‌تییه‌كه‌ی به‌كوێستانی سپێردرا. ئه‌م كۆمیته‌یه گڕو تینێكی زۆری به‌ڕێكخستنه‌كان به‌خشی و له‌ره‌واندزو چۆمانیش چالاكیی رێكخراوه‌یی نواند.\nساڵی 1979 په‌یوه‌ندیی به‌هێزی پێشمه‌رگه‌وه كردو بووه لێپرسراوی كۆمیته‌ی ئازادی. ساڵی پاشتر بووه رابه‌ری سیاسیی هه‌رێمی 7ی باڵه‌ك. له تشرینی یه‌كه‌می ساڵی 1981كرایه فه‌رمانده‌ی هه‌رێمی 12ی سۆران و پاش هه‌ڵوه‌شاندنه‌وه‌ی هه‌رێمه‌كه و پێكهێنانی تیپی 12ی سۆران، كرایه یه‌كه‌م فه‌رمانده‌ی تیپه تازه‌كه، ساڵی 1983 بووه لێپرسراوی عه‌سكه‌ریی مه‌ڵبه‌ندی 3.\nساڵی 1984 له‌كۆنفره‌نسی سێیه‌می كۆمه‌ڵه‌ی ره‌نجده‌رانی كوردستان به‌ئه‌ندامی یه‌ده‌كی سه‌ركردایه‌تی هه‌ڵبژێردراو دوای كۆنفره‌نسه‌كه كرایه ئه‌ندامی ده‌زگای رێكخستنی كۆمه‌ڵه. ساڵی 1985 بووه ئه‌ندامی سه‌ركردایه‌تیی كۆمه‌ڵه‌ی ره‌نجده‌ران و دواتریش لێپرسراوه‌تیی مه‌ڵبه‌ندی 3ی پێ سپێردرا.\nله‌مانگی ئه‌یلولی 1990 بووه ئه‌ندامی كۆمیته‌ی سه‌ركردایه‌تیی یه‌كێتیی نیشتمانیی كوردستان. له‌راپه‌ڕینی ساڵی 1991دا رۆڵێكی به‌رچاوی له‌ڕزگاركردنی شه‌قڵاوه‌و پیرمام و ئۆردوگاكانی ده‌وروبه‌ری هه‌ولێرو شاری هه‌ولێردا گێڕا. له‌به‌رپه‌رچدانه‌وه‌ی هێرشه‌كانی سوپای عیراق دوای راپه‌ڕین، رۆڵێكی دیاری نواند، به‌تایبه‌تی له‌هه‌ردوو شه‌ڕه گه‌وره‌كه‌ی نیسانی ساڵی 1991ی كۆڕێ.\nساڵی 1992 به‌ئه‌ندامی په‌رله‌مانی كوردستان هه‌ڵبژێردراو هه‌ر ئه‌و ساڵه لێپرسراوه‌تیی مه‌ڵبه‌ندی 4ی رێكخستنی بادینانی گرته ئه‌ستۆ. له‌وێ په‌ره‌ی به‌چالاكیی رێكخراوه‌یی‌و جه‌ماوه‌ری داو وه‌ك خاوه‌نی ئیمتیاز به‌شدار بوو له‌سه‌رخستنی پڕۆژه‌ی گۆڤاری «سه‌رهلدان» كه‌یه‌كێ له‌چاكترین گۆڤاره رۆشنبیرییه‌كانی ده‌ڤه‌ری بادینان بووه‌و ژماره‌ی یه‌كه‌می له‌شوباتی ساڵی 1993 ده‌رچووه.\nله 17ی ئایاری 1994دا، له مانگی یه‌كه‌می شه‌ڕی ناوخۆدا، له بۆسه‌یه‌كدا خۆی و شه‌ش پێشمه‌رگه به‌ناوی یوسف برایم گه‌ڵاڵی و خدر ره‌سوڵ مینه و محه‌مه‌د عه‌لی مسته‌فا و خدر حه‌مه‌د ئه‌مین خدر و مینه ئه‌حمه‌د ئیسماعیل و مه‌حمود ئه‌حمه‌د عه‌بدوڵڵا شه‌هیدكران.\nشه‌هید حه‌سه‌ن كوێستانی، به‌ر له‌شه‌هید بوونی خۆی و خوله‌ی برای و یوسفی ئامۆزای و هه‌ڤاڵه‌كانی دیكه‌ی، له‌سه‌ره‌تای هه‌شتاكانی سه‌ده‌ی رابردوودا دوو برای دیكه‌ی كه پێشمه‌رگه‌بوون و به‌ته‌مه‌نێكی كه‌مه‌وه روویان كردبووه خه‌باتی سه‌ختی پێشمه‌رگایه‌تی، شه‌هیدبوون و خوێنی خۆیان به‌خشییه خاكی داگیركراوی كورستان، ئه‌وانیش (كاكه حاجی و كاكه حه‌مه ره‌ش)ی جوانه‌مه‌رگن.\nشه‌هید عوسمان ئه‌حمه‌د عه‌بدوڵڵا ناسراو به حه‌مه ڕه‌ش، ساڵی1961 له خانه‌واده‌یه‌كی كوردپه‌روه‌ری شارۆچكه‌ی گه‌ڵاڵه له‌دایكبووه.\nخراوه‌ته به‌ر خوێندن و خوێندكارێكی زیره‌ك بووه، هه‌میشه خولیای خۆ په‌روه‌رده‌كردن بووه، ساڵی1975 په‌یوه‌ندیكردووه به ڕێكخستنه‌كانی كۆمه‌ڵه‌ی ره‌نجده‌رانی كوردستانه‌وه، له سه‌ره‌تای ساڵی 1979دا خوێندن جێده هێڵێ و ده‌بێته پێشمه‌رگه له هه‌رێمی حه‌وتی ئه‌وسا.\nپێشمه‌رگه‌یه‌كی ئازاو كادرێكی هۆشیار بوو، له ساڵی 1980دا وه‌ك كادیری ڕێكخستنی كۆمه‌ڵه ده‌ستنیشان ده‌كرێت و له پال پێشمه‌ركایه‌تی كاری ڕێكخراوه‌یی ده‌كات.\nله ژیانی پێشمه‌رگایه‌تیدا به شداریی ده‌یان نه‌به‌ردی و داستانی كردووه.\nبه‌داخه‌وه، رۆژی 17/11/1981 له شاخی كارۆخ شه‌هید كرا.\nشه‌هید حاجی ئه‌حمد عه‌بدوڵڵا، ساڵی 1957 له خانه‌واده‌یه‌كی كوردپه‌روه‌ری شارۆچكه‌ی گه‌ڵاڵه له‌دایكبووه، له‌به‌ر بچێوی چیان و به‌هۆی پیشه‌ی شوانییه‌وه نه‌خراوه‌ته به‌ر خوێندن، به‌ڵام له خوێندنی ئێواران فێری خوێنده‌واری بووه، له پێشمه‌رگایه‌تیش خوێندن و نووسین به پیتی لاتینی فێربووه.\nساڵی 1976 په‌یوه‌ندی كردووه به ڕێكخستنه‌كانی یه‌كێتیی نیشتمانیی كوردستانه‌وه، له كۆتایی ئه‌وساڵه‌دا بووه به‌پێشمه‌رگه له مه‌فره‌زه‌سه‌ره‌تاییه‌كانی شۆڕشی نوێدا، له‌ساڵی 1977 بۆته فه‌رمانده‌ی مه‌فره‌زه، هه‌ر ئه‌و ساڵه باوك و دایكی و خوشكی ده‌ستگیر كراون و براونه‌ته زیندانیی عه‌ماره‌ی خواروی عیراق.\nساڵی 1987 كراوه‌ته جێگری فه‌رمانده‌ی كه‌رت له هه‌رێمی حه‌وتی ئه‌وسا و ساڵی دواتر بۆته فه‌رمانده‌ی كه‌رتی گه‌ڵاڵه‌ی هه‌مان هه‌رێم.\nله‌گه‌ڵ دروستبوونی تیپه‌كان بۆته فه‌رمانده‌ی كه‌رت له تیپی 76ی باڵه‌ك، له ژیانی پێشمه‌رگایه‌تییدا فه‌رمانده‌یی ده‌یان چالاكی هه‌مه‌جۆری كردووه.\nبه‌داخه‌وه له‌رۆژی 17/8/1983 له قه‌ندیل شه‌هیدكرا.


شاباز زەمانی چەتر بڵاودەکاتەوە\n11640 جار خوێندراوەتەوە\nهونەرمەندی گۆرانیبێژ شاباز زەمانی نوێترین کاری هونەری بەناوی "چەتر" لە ئایندەیەکی نزیکدا بڵاودەکاتەوە.\nشاباز زەمانی لە هەژماری خۆی لە تۆڕی کۆمەڵایەتی ئینستاگرام ئاماژەی بە نوێترین کاری کردووە کە گۆرانییەکە بەناوی "چەتر"، لەگەڵ بڵاوکردنەوەی ترەیڵی گۆرانییەکە نوسیوویەتی "گۆرانییەکە بەتامی زستان"، ئاماژەی بەوەکردووە کە گۆرانییەکە بە ستایلێکی نوێ و جیاواز وتوویەتی و لە ماوەیەکی کەمدا بڵاویدەکاتەوە.\nجێگەی ئاماژەیە چەند ڕۆژێک لەمەوبەر شاباز زەمانی لەکاتی سەردانکردنی بۆ وڵاتی ئێران، بەمەبەستی تەواوکردنی ئیشی سیدییە نوێیەکەی و قسەکردن لەبارەی دروستکردنی فلمێکی سینەمایی، توشی رووداوی هاتوچۆ بوو، دواتر رایگەیاند تەندروستی باشە.\nشاباز زه‌مانى ساڵى ١٩٩٠ لە شارى سلێمانی لەدایكبووە، ماوەی چەند ساڵێکە دەستی بە کاری هونەری کردووە، چه‌ندین به‌رهه‌مى هونه‌رییه هەیە، جگە لەوەش گۆرانیی "مەینەت"ی بۆ درامایەکی دۆبلاژکراوی تورکی وتووە، ناوبراو چەندین گۆرانی و ڤیدیۆ کلیپی هەیە.\n☄☄🔥🔥🌂چاوه‌روان بن زۆر به زویی بڵاو ده بێته‌وه. گۆرانیه‌ك به تامی زستان 💦❄☔ گۆارانیه ك به ستایلی نوێ. زورترین هاورێت تاگ بكه تا ئه ویش ئاگاداربێت . چاوه‌روان بن☂\nA post shared by Shabaz Zamani (@realshabaz) on Dec 9, 2019 at 5:16am PST


NRT TV | جۆراوجۆر | پزیشکان چییان بۆ ئەو ژنە کردووە کە لە کاتی باوێشکداندا ملی لەجێدەچوو؟\nپزیشکان چییان بۆ ئەو ژنە کردووە کە لە کاتی باوێشکداندا ملی لەجێدەچوو؟\n32173 جار خوێندراوەتەوە\nئەو ئافرەتەی کە بەهۆی نەخۆشییەکی دەگمەنەوە مل و بڕبڕەی پشتی لەیەکتر جیابووبوونەوە، لە ئێستادا پزیشکان بە نەشتەرگەریی کەلەی سەری و بڕبڕەی پشتیان بەیەکەوە نووساندووە.\nڕۆژنامەی زە سەنی بەریتانی بڵاویکردووەتەوە، کریستن ماڵتبیی تەمەن ٣٣ ساڵ تووشی نەخۆشییەکەی دەگمەن بووە بەناوی "craniocervical instability" و بەهۆیەوە ملی توانای ئەوەی نەمابوو کێشی کەلەی سەری هەڵبگرێت و بە شێوەیەکی هەمیشەیی لەبەر ئازار لە جێگا خستبووی.\nماڵتبی باسی لەوە کردووە، "پێشتر دەبواییە ئاگادار بوومایە کاتێک باویشکم دەدا، چونکە ملم لە جێدەچوو و گیری دەخوارد و تووشی ئازارێکی زۆری دەکردم".\nلە بابەتەکەدا ئاماژە بەوە کراوە، کریستن بڕیاری دا نەشتەرگەرییەکی مەترسییدار بکات بۆ ئەوەی کەلەی سەری بڕبڕەی پشتی بەیەکەوە بنوسێنرێت و ئازارەکانی لەناوببات، بەڵام ئەم نەشتەرگەرییە وای لێدەکات بە هیچ شێوەیەک جارێکی تر نەتوانێت ئاوڕ بۆ لای ڕاست و چەپ بداتەوە یان سەری دابنەوێنێت و بەرز بکاتەوە.\nئاماژە بەوەش کراوە، نەشتەرگەرییەکە ٥ پێنج کاتژمێری خایاندبوو و بەبەکارهێنانی پارچەی ئاسن و توڵ و بورغو نەشتەرگەرییەکەی بۆ کرابوو، هەرچەندە نەشتەرگەرییەکە بە سەرکەوتوو هەژمارکرابوو، ئەگەری هەیە ماڵتبی توانای لێخوڕینی ئۆتۆمبێلی نەمێنێت، بە پێی وتەی پزیشکەکەی، دوای چارەسەری سروشتی و چەند هەفتەیەک دەتوانرێت ڕەوانەی ماڵەوە بکرێت.\nئەمەش چەند وێنەیەکی ماڵتبییە پێش و پاش نەشتەرگەرییەکە:


وەرزشەکانی دیکە :: 06/12/2019 :: 192 جار بینراوە\nڕاستەوخۆ :: 23 خولەک پێش ئێستا\nناوخۆیی :: 30 خولەک پێش ئێستا\nهەردوو لایەنی رووبەڕووبوونەوەکەی ( دەرعەیە)ی میژوویی بۆكسێن ، هەردوو پاڵەوانی جیهان ( ئاندی رۆیز ) ی مەکسیکی و ( ئەنتۆنی جۆشوا بریتانی ئەمڕپ شەممە لە کاتژمێر ١٢:٠٠ لە وڵاتی سعوودیە لە گۆڕەپانی دەرعەیە كە شوێنی 15 هەزار بینەر دەگرێت رووبەڕوو دەبنەوەو یارییەکەیان بەرێوەبچێت و ئەمەش لە چوارچێوەی چالاكیەكانی وەرزی دەرعەییەیە.\nهەروەها بەڕێوەبەرەکە دەڵێت" جەماوەری هەردوو پاڵەوان لە زیاتر لە 60 ووڵات دەستیانكردووە بە دەرهێنانی ( فیزەی گەشتیاری ) كە رێیان پێدەدات بۆ هاتن و سەیر كردنی رووداوەكە لە تەنیشت ستەیجەكەوە ،پاش ئەو ئاسانكارییانەی بۆ گەشتیارییە بیانییەكان دابین كراوە كە ئاسانكاریان بۆ دەكات بۆ دەستكەوتنی فیزەی هاتنە ناوەوەی سعوودیە لە رێگەی هاشتاگی (بەشدار بە ) ، لە كاتێكیدا ژمارەیەكی گەورە لە پیاوانی ڕاگەیاندنی نێودەوڵەتی بیانی داواكارییان پێشكەش كردووە بۆ ئامادەبوون و رووماڵكردنی رووداوەكە، ودەستەی گشتی وەرزش و بە هەماهەنگی كۆمپانیای سپۆنسەر دەستیان كردووە بە كاركردن لە سەر رێكخستنی هاتنە ژوورەوەی ڕاگەیاندنی بیانی دابین كردنی شوێنی تایبەت بە خۆیان .\nوەرزشەکانی دیکە :: 21 کاتژمێر پێش ئێستا


كارۆخ عوسمان: سێ تیر بەرجەستەی گۆڕان دەكەون. - WtariKurd\nكارۆخ عوسمان: سێ تیر بەرجەستەی گۆڕان دەكەون.\n– Posted on 2019-02-07بابەتی: سیاسی\nپارتی دیموكراتی كوردستان وەك حزب لەئێستادا خاوەنی زۆرترین كورسی پەرلەمانی كوردستانەو شەرعیەتی پێكھێنانی حكومەتی بەدەستەوەیە.\nھەرچەندە كورسیەكان شەرعی نین، بەڵام لەدوای مسادەقەكردنی ھێزە سیاسیەكانیتر لەسەر ئەنجامی ھەڵبژاردن گشت كورسیەكان بوونەتە شەرعی و یاسایی.\nپارتی مەسڕوڕ مسعود بارزانی ڕاسپاردووە بۆ ئەوەی كابینەی نۆیەمی حكومەت پێكبھێنێت، كە بە ھێزترین كاراكتەری ناو پارتیەو واریسی كورسی سەرۆكی حزبەكەو میری بنەماڵەی بارزانیشە.\nلەئێستاشدا ھەندێجار وەك سەرۆكی پارتی دەبینرێت، واتا پارتی بڕیاردەری یەكەمی حزبەكەی تەخویل كردووە بۆ كواڵسیۆنی حكومەت.\nمسرور بارزانی وادەردەكەوێ كە كەسێكی توندەو كەمتر لەنێچیرڤان بارزانی و باوكیشی بەیەكێتی نیشتمانی كوردستان ڕەزامەندە، بەتایبەت بەنەوەكانی تاڵەبانی كۆچكردوو.\nلەسەرەتادا پارتی واوێنای كابینەی نۆیەمی دەكرد كەزۆرینەی ڕەھای بڕیارەكانی حكومەتی بۆ مسرور بارزانی سەرۆك مەیسەر كردووە.\nواتا دەیەویست یەكێتی تەریك بكات یاخود بەشداریەكی لاوەكی پێبكات، بۆیەش ھەرزوو بزوتنەوەی گۆڕانی ھێنایەپێش و لەگەڵیدا كەوتە دانوستان، تەنھا بۆئەوەی میراتگرانی جەلال تاڵەبانی لاوازبكات چەند پۆستێكی بۆ گۆڕان پێشنیاركرد، ھەرچەندە پارتی دەیویست یەكێتی بەشدار بێت بەڵام بەحەجمێك لەتەریك كردن خراپتر بێت، بەڵام یەكێتی ڕازی نەبوو، پارتیش بۆئەوەی فشار لەسەر یەكێتی بكات بۆ پێكھێنانی حكومەت وەك (گیسكی ھەیاس و فەرخە گورگ) زوو زوو گۆڕانی نیشانی یەكێتی دەدا، بەڵام یەكێتی بێباك و وریا مایەوە لەمەیدانەكەدا.\nلەھەردانوستانێكی لەگەڵ پارتیدا لۆبیەكی دەرەكیشی دەكرد.\nھەردوێنێ، قوباد تاڵەبانی لەبەغداد لەگەڵ سەرۆك وەزیران بوو، جگە لەویش قوباد تاڵەبانی لەگەڵ كوتلە شیعەكان بەچڕی كۆبوەوە.\nماوەیەك بەرلەئێستا لاھور شێخ جەنگی لەئەنكەڕەو كۆنفڕانسی سلۆڤینیا بوو لەگەڵ ئەردۆگان، بڕیاری ھاوبەندیەكی توندیان لەنێواندا درا، كە دواتر فەرید ئەسەسەرد لە كەناڵی TRT دركاندی.\nوەفدێكیتریان لەئێران بوون، وە ئێرانیش وەفدێكی ھاتە ھەولێرو فەرمانی تارانی بۆ پارتی ھێنابوو.\nلەو سەروبەندەی كە پارتی دەیگوت؛ گشت حزبەكان بەپێی حەجمی ھەڵبژاردن و كورسی پەرلەمان بەشداری حكومەتیان پێ دەكرێت، ئەمریكیەكان لەداباشان لەگەڵ پاڤڵ تاڵەبانی بوون، لەگەڕانەوەشیان بۆ ھەولێر فەرمانی واشنتنیان بەپارتی ڕاگەیاند.\nدەی ھەرئەوەیە تاخیربوونی پێكھێنانی حكومەت، چونكە فشارە دەرەكیەكان وایانكرد كەیەكێتی شەراكەتی بەحەجمی نفوز دەبێ پێبكرێت نەك بەپێوەری دەنگ و كورسی.\nھەربۆیەش پارتی دیموكراتی كوردستان و خودی مسرور بارزانیش شپرەزەییان پێوەدیارە لەپێكھێنانی حكومەت.\nدەستڕۆیشتووەكانی ناو بزوتنەوەی گۆڕانیش سەرەتا بەو ھیوایەی كەپارتی و مەسڕوڕ بارزانی پێیدابوون لەتەریككردنی یەكێتی نیشتمانی كوردستان و ھەڵبژاردنی گۆڕان وەك بەدیلی ئەو حزبە ھەڵپەیان كردو بەبێ گەڕانەوە بۆجڤاتی نیشتمانی و بەبێ گوێدان بەڕەئی دەنگدەران و ھەڵسوڕاوان و نوخبەی سیاسی كەھەمیشە پاڵپشتی گۆڕان بوونە خۆیان وەك شەریكی پارتی لەكابینەی نۆیەم نماش كرد، ئەمە سەرەڕای ئەوەی كە بزوتنەوەی گۆڕان لەھەڵبژاردنی پەرلەمانی عێڕاق و ھەرێمیش ھاواری تەزویركردنێكی گەورەی لێ ھەڵسا.\nلەدوای بەكۆتاھاتنی پڕۆسەی ھەڵبژاردنی پەرلەمانی ھەرێمی كوردستان ڕایانگەیاند كەسەرلەبەری پڕۆسەكە ڕەت دەكەنەوە، كەچی نەیان كرد.\nڕایانگەیاند كە ناچنە ناو پەرلەمان و دەبن بەڕكابەرێكی مەدەنی توندو بەمیكانیزمێكی كارا دەخزێنە ناو شەقامی ناڕازی كەچی چونە پەرلەمان.\nڕایانگەیاند كە بەھیچ جۆرێ بەشداری حكومەتێك ناكەن كە تەزویر لەھەڵبژاردنەكەیدا وەسیلەی بردنەوە بووبێت كەچی وادەچنە حكومەتەوە.\nبڕیار دوای بڕیار دەژی خۆیان و گوتارو سیاسەتە بنەڕەتیەكەیان وەستانەوە بۆ بەشداری لەحكومەتێك كەپۆستەكانیان وەك بەخشش پێدەدرێت نەك وەكو استحقاقی انتخابی و پڕۆژەی كار، چونكە ئەگەر تەواوی پۆستەكانیش وەرگرن پارتی و مسروربارزانی سوڵتەی تەنفیزی بەھیچ جۆرێك نادەن بەھیچ یەكێ لەوانەی گۆڕان كە دەیانكەن بەشەریكی حكومەت، واتا وەك جاری پێشوو جگە لەموچەخۆری موچەزۆر ھیچیتر نین لەو كابینەیەدا.\nلەئێستادا گۆڕان لەگشت ئەو معادەلانە تێگەیشتووە، دەزانێ ئەو ڕەقەمە نین كەخوێندنەوەیان بۆخۆیان دەكرد بەڵام یەكێ لەمەھانەكانیان ئەوەیە دەڵێن: ئەگەر بەشداری حكومەت نەكەین ئەوا حكومەتی خۆجێیی سلێمانیمان لەدەست دەچێت، وەك ئەوە وایە گۆڕان تەنھا لەپێناو ئیدارەی سلێمانی دامەزرابێت، وەلێ ئەوەش بەشێك لەغافڵاندنی جەماوەرو دیماگۆجیەتە، چونكە حەقیقەت ئەوەیە كەبەشێك لەو ھەڵسوڕاوانەی ئێستای ژێردەستەی دەستڕۆیشتووانی گرد تموعی دانیشتن لەسەر كورسیەكی موچەزۆریان ھەیەو بەس، ئەگینا مەسەلەی پڕۆژەو بەرنامەو ئەجێندای سیاسی گۆڕان بووەتە شتێكی لاوەكی لەلایان.\nڕەنگە لەڕوێكدا پارتی زەرەری لەو بڕیارەی سەرەتای تەشكیل كردنی حكومەت كردبێت كەدەیەویست یەكێتی تەریك بكات بەڵام بەڕوویەكدا قازانجی كردووە، بەھۆی بێ ئەرزشكردنی بڕیارەكانی گۆڕان و توانەوەی ئۆپۆزسیۆنە كاراكەی نەوشیروان مستەفا. سودی زۆری لەو كادرە كەم ئەزموون و تەماحكارانەی گۆڕان وەرگرت تاكو لەناو جەماوەردا گۆڕانی پێبشكێنێت.\nلەوەیاندا پارتی سەركەوتنی بەدەستھێنا.\nبەڵام دوای كەوتنەجوڵەی یەكێتی نیشتمانی كوردستان بەتایبەت كوڕو برازاكانی جەلال تاڵەبانی ئەو ھەوەسی پارتی تێكشكاو لەو بەشەی كە دەیویست یەكێتی وەلابنێ كەوتە ھەڵەوە، ئێستا ناچاركراوە بەسیاسەتەكەیدا بچێتەوە كەلەپێناو كابینەی داھاتوو دایڕشتبوو.\nھەربۆیە دەكرێ بڵێین، بزوتنەوەی گۆڕان كەوتە تەڵەوە، ھەم تەڵەی پارتی كەشەرمەندەی بەرقاپی جەماوەرەكەی كرد، ھەمیش تەڵەی یەكێتی، كەلەئێستادا گۆڕان واپیشان دەدرێت جگە لەئیدارەی سلێمانی و پۆستە پارەدارەكانی حكومەت ھیچ مەرامێكیتری نیە.\nتیرێكی پارتی و دوو تیری یەكێتی بەرجەستەی گۆڕان كەوتن، چونكە لەپێكھێنانی كابینەكەداو بەشداری یەكێتی بەحەجمی نفوزی سیاسی و عەسكەری حكومەتێكی جوتڕەو جوت بڕیارو جوت قەبارە دێتەوجود نەك سێ.\nتیری چوارەمیش پۆست-گۆڕان لەشادەماری دەدات گەر ھەروا بڕوات.\nكەواتە بزوتنەوەی گۆڕان دەكەوێتە دەرەوەی بەشداری ڕاستەقینە، ھەموو ئەوباجەشی كەدەیدات ھی ئەوكاتەیە كە لەساڵی ٢٠١٣ لاوازترین تیمی ناردبووە ناو پەرلەمان و حكومەت.